Biden gagal dapat komitmen keselamatan serantau Arab merangkumi Israel

(Presiden Amerika Syarikat (AS), Joe Biden/REUTERS)

JEDDAH, 17 Julai- Presiden Amerika Syarikat (AS), Joe Biden memberitahu pemimpin Arab pada Sabtu bahawa AS akan kekal komited di rantau Timur Tengah walaupun beliau gagal mendapatkan komitmen terhadap paksi keselamatan serantau yang akan merangkumi Israel termasuk jaminan bekalan pengeluaran minyak utama secara segera. "Amerika Syarikat (AS) melabur untuk membina masa depan positif rantau ini, dengan kerjasama anda semua (negara Arab) dan AS tidak akan berganjak, menurut transkrip ucapannya.Biden, yang memulakan lawatan pertamanya ke Timur Tengah sebagai presiden sebelum meneruskan lawatan ke Israel, membentangkan visi dan strateginya untuk penglibatan AS di Timur Tengah pada sidang kemuncak Arab di Jeddah.Walaupun dokumen dan kenyataan rasmi berhubung sidang kemuncak itu tidak jelas, dengan Arab Saudi, selaku sekutu negara Arab terpenting Washington sering bercanggah pendapat terhadap AS, harapan tetap ditekkan agar sidang kemuncak itu dapat membantu meletakkan asas bagi pakatan keselamatan serantau termasuk Israel untuk memerangi ancaman Iran.Semasa pertemuan dengan Putera Mahkota Arab Saudi, Putera Mohammed Salman, Biden membangkitkan isu hak asasi manusia yang sangat sensitif, menarik kritikan balas daripada putera mahkota berkenaan."Kami percaya ada nilai besar dalam memasukkan sebanyak mungkin kekuatan di rantau ini dan sudah tentu Israel mempunyai keupayaan pertahanan udara dan peluru berpandu yang ketara, seperti yang mereka perlukan, tetapi kami sedang mengadakan perbincangan ini secara dua hala dengan negara-negara ini," pegawai kanan pentadbiran dipetik berkata kepada pemberita.Pelan untuk menghubungkan sistem pertahanan udara boleh menjadi tawaran sukar bagi negara Arab yang tidak mahu mempunyai hubungan dengan Israel.Ia juga agak mustahil bagi negara Arab yang menolak untuk menjadi sebahagian daripada pakatan dilihat sebagai menentang Iran serta mempunyai rangkaian proksi serantau yang kuat termasuk Iraq, Lubnan dan Yaman.

(Raja Saudi Salman bin Abdulaziz menerima kunjungan Presiden AS Joe Biden di Istana Al Salman setibanya di Jeddah, Arab Saudi, 15 Julai 2022/REUTERS)

Menteri Luar Arab Saudi, Putera Faisal bin Farhan Al Saud, berkata beliau tidak mengetahui sebarang perbincangan mengenai pakatan pertahanan Teluk-Israel dan kerajaan itu tidak terlibat dalam rundingan sedemikian.Beliau memberitahu pemberita selepas sidang kemuncak AS-Arab bahawa keputusan Riyadh untuk membuka ruang udaranya kepada semua syarikat penerbangan tidak ada kaitan dengan mewujudkan hubungan diplomatik dengan Israel dan bukan pelopor kepada langkah selanjutnya. Sidang Kemuncak itu turut dihadiri anggota Majlis Kerjasama Teluk seperti Mesir, Jordan dan Iraq.Biden menamatkan rangka lawatan empat hari ke Timur Tengah pada Sabtu selepas melawat Arab Saudi, Israel dan Tebing Barat.Lawatan itu dilihat sebagai cubaan AS mengukuhkan kepimpinannya di Timur Barat mengatasi China dan Rusia selepas Moscow didakwa melancarkan operasi ketenteraan di Ukraine.Berucap pada persidangan itu, Putera Mahkota Saudi, Prince Mohammed bin Salman berkata mesyuarat itu diadakan tepat pada masanya ketika dunia berdepan pelbagai cabaran besar.Beliau turut menggesa Iran yang dianggap sebagai pesaing serantau di negara Teluk supaya bekerjasama dan tidak mencampuri hal ehwal serantau.-REUTERS


Tukar bir dengan minyak masak? Idea pemilik pub atasi kekurangan bekalan

(Seorang tukang masak memanggang daging dalam minyak bunga matahari di dapur Giesinger Braeustueberl di Munich, Jerman, 15 Julai 2022/REUTERS)

BERLIN, 17 Julai- Sebuah pub minuman di Munich telah menemui cara baru untuk mengatasi kekurangan minyak masak Eropah, membenarkan pelanggan membayar bir mereka dengan minyak bunga matahari untuk memastikan stok yang banyak untuk menggoreng daging schnitzel.Dengan Ukraine dan Rusia menyumbang kira-kira 80 peratus daripada eksport global minyak biji bunga matahari, banyak negara Eropah termasuk Jerman mengalami kekurangan bekalan minyak sejak Rusia menyerang jirannya pada Februari.Pengurus di Kilang Bir Giesinger, sebuah kilang bir dan pub di bandar selatan Munich, berpendapat mereka mungkin mempunyai jawapannya, menawarkan peminat bir satu liter minuman kegemaran mereka untuk kuantiti minyak bunga matahari yang sama."Semuanya timbul kerana kami kehabisan minyak di dapur dan itulah sebabnya kami perlu bijak memulakan idea sistem pertukaran sebegini," kata pengurus pub, Erik Hoffmann, kepada Reuters TV.Botol minyak rapeseed dan bunga matahari sering hilang dari rak pasar raya di Jerman sejak pencerobohan Rusia ke atas Ukraine, dan banyak kedai mencatu bilangan botol yang bole dibeli setiap pelanggan."Mendapatkan minyak adalah sangat sukar.Jika anda memerlukan 30 liter seminggu dan hanya mendapat 15 liter, tentu pada satu ketika anda tidak akan dapat menggoreng schnitzel lagi," kata Hoffmann, sambil menambah bahawa setakat ini pelanggan telah menukar 400 liter minyak.

(Minyak bunga matahari dari Ukraine, sejumlah 80 liter, dimuatkan dari bagasi kereta Moritz Baller di Kilang Bir Giesinger Munich di Munich, Jerman, 15 Julai 2022/REUTERS)

Walaupun seliter bir berharga kira-kira 7 euro (AS$7) di pub Jerman, sebotol satu liter minyak bunga matahari dijual pada harga kira-kira 4.5 euro, menjadikan tawaran itu menggoda ramai pelanggan.Pelanggan Moritz Baller membeli 80 liter minyak bunga matahari di Ukraine semasa perjalanan untuk menyampaikan bantuan kemanusiaan, menukar penghantarannya dengan lapan peti bir untuk parti hari jadinya.“Kempen ini hebat. Kami boleh mendapatkan bir murah dan sudah tentu stok dari Kilang Bir Giesinger juga bertambah penjualannya," katanya.-REUTERS


Pesawat kargo terhempas berhampiran bandar Kavala di utara Greece

(Bomba dan pasukan penyelamat dilihat di lokasi nahas pesawat kargo Antonov An-12 milik syarikat Ukraine, berhampiran Kavala, Greece, 16 Julai 2022/REUTERS)

ATHENS, 17 Julai- Sebuah pesawat kargo dengan lapan orang di dalamnya terhempas berhampiran bandar Kavala di utara Greece lewat Sabtu,menurut pasukan bomba dan penyelamat negeri.Televisyen tempatan ERT melaporkan bahawa pesawat itu adalah 'Antonov An-12' dimiliki oleh sebuah syarikat Ukraine, yang terbang dari Serbia ke Jordan.Juruterbang telah meminta pendaratan kecemasan kerana mengalami masalah enjin sebelum isyarat pesawat kemudiannya hilang dan gagal dikesan.Rakaman video yang dimuat naik di 'ertnews.gr' menunjukkan pesawat yang dilaporkan terbakar itu menjunam dengan pantas dan meletup sebelum jatuh ke daratan Bomba masih belum dapat mengesahkan jenis pesawat tetapi laporan awal mengesahkan terdapat lapan orang di dalam penerbangan membawa barangan itu.Dalam satu kenyataan pihak bomba memaklumkan telah mengerahkan 15 anggota penyelamat bersama tujuh jentera untuk memadamkan kebakaran yang berlaku selepas kemalangan itu. Lebih ramai penyelamat sedang dikerahkan ke tempat kejadian.

(Ambulans kelihatan di lokasi nahas pesawat kargo Antonov An-12 milik syarikat Ukraine, berhampiran Kavala, Greece, 16 Julai 2022/REUTERS)

Tidak dapat dipastikan dengan tepat butiran penerbangan yang dikatakan sebagai pesawat jenis kargo, namun unit tindak balas bencana khas sedang giat menjalankan siasatan terperinci di tempat kejadian.“Kami menjalankan siasatan mendalam dan sedang mengumpulkan semua maklumat secara terperinci dengan mengambil langkah berwaspada terhadap muatan sebenar yang didakwa berbahaya  dibawa pesawat berkenaan selain berjaga-jaga kemungkinan letupan susulan di kawasan pesawat terhempas, menurut pihak bomba. -REUTERS


AS catat 1,814 kes cacar monyet di 45 negeri

WASHINGTON, 16 Julai- Amerika Syarikat (AS) melaporkan lebih 1,814 kes cacar monyet di 45 negeri setakat Jumaat, menurut data terkini Pusat Kawalan dan Pencegahan Penyakit (CDC) A.S.New York merekodkan paling banyak jangkitan, dengan 489 kes diikuti oleh California dengan 266 dan Illinois dengan 174, data CDC menunjukkan.Dalam laporan bertajuk ""U.S. Stumbles in Monkeypox Response", The Hill menegaskan bahawa paramedik mengatakan lebih banyak yang perlu dilakukan dan memberi amaran bahawa kesilapan yang dibuat semasa pandemik COVID-19 sedang berulang."Ia menyatakan bahawa jumlah kes yang dilaporkan adalah mungkin tidak mencatatkan jumlah tinggi kerana ramai yang mungkin tidak menyedari bahawa mereka dijangkiti atau belum diuji.Pakar kesihatan awam berkata jumlah yang dijangkiti akan meningkat kerana ujian monyet cacar akan meliputi lebih ramai orang.Lebih 132,000 dos JYNNEOS, vaksin yang dilesenkan oleh Pentadbiran Makanan dan Ubat AS yang ditunjukkan untuk pencegahan cacar monyet, telah diedarkan ke seluruh negara sejak Selasa lalu, menurut data terkini Jabatan Kesihatan dan Perkhidmatan Manusia AS.Tetapi pakar berkata, jangkaan bekalan vaksin cacar monyet mungkin berkurangan di peringkat tempatan apabila kes menunjukkan peningkatan kelak. -REUTERS


10 orang awam maut, 2 cedera diserang pemisah di Papua

JAKARTA, 17 Julai - Sebuah kumpulan pemisah menyerang orang awam di daerah Nduga, Wilayah Papua, menyebabkan 10 terbunuh dan dua lagi parah, kata jurucakap polis.Kumpulan itu yang digelar kerajaan Indonesia sebagai kumpulan penjenayah bersenjata (KKB) melancarkan serangan di empat lokasi di daerah berkenaan, lapor Xinhua memetik jurucakap polis wilayah, Ahmad Mustafa Kamal.Dalam satu serangan, seramai 20 anggota kumpulan bersenjatakan tiga senapang dan sepucuk pistol, menyerang hendap sebuah lori membawa orang awam, katanya.

(20 anggota kumpulan bersenjatakan tiga senapang dan sepucuk pistol menyerang hendap sebuah lori membawa orang awam dalam satu serangan di Nduga, Wilayah Papua/AFP)

“Ketika lori berhenti, ia ditembak (beberapa kali) dari jarak 50 meter,” kata jurucakap itu ketika dihubungi Xinhua. Menurutnya, mayat ditemukan di lokasi serang hendap itu serta tiga lokasi serangan lain, termasuk mangsa yang cedera.“Keseluruhannya, 10 maut dan dua lagi cedera. Semua adalah orang awam,” katanya. -BERNAMA


Filipina teruskan kerjasama pembinaan projek kereta api dengan China

MANILA, 17 Julai - Filipina berhasrat meneruskan kembali projek kereta api yang bernilai AS$4.9 bilion dengan China.Perkara itu disuarakan Presiden, Ferdinand Marcos Jr.

Timbalan Setiausaha Pengangkutan, Cesar Chavez berkata Kementerian Pengangkutan kini bertanggungjawab mengadakan semula rundingan termasuk perjanjian pinjaman.Jelas beliau, bantuan pinjaman untuk tiga projek itu sebelum ini dihentikan selepas China gagal bertindak atas tuntutan pembiayaan yang dibuat kerajaan terdahulu.Menurut Chavez, pilihan pembiayaan lain juga sedang dipertimbangkan.Termasuk memanfaatkan modal swasta melalui perkongsian awam swasta.-REUTERS


Jangkaan kes meningkat, AS kekurangan vaksin cacar monyet

(Saintis Penyelidikan Dr. Margaret Mills menyediakan instrumen untuk mengekstrak DNA untuk ujianvirus Monkeypox di Makmal Virologi Ubat UW pada12 Julai 2022 di Seattle, Washington/AFP)

WASHINGTON, 16 Julai- Amerika Syarikat (AS) yang menjangka kes cacar monyet akan meningkat pada minggu mendatang, kini berdepan masalah kekurangan vaksin untuk memenuhi keperluan mengekang penularan wabak itu, menurut pegawai atasan kesihatan, semalam.Kebimbangan semakin meningkat, terutama di New York yang menjadi pusat wabak itu di AS dengan hampir 390 kes dikesan setakat 14 Julai lalu. Sejumlah 1,470 kes cacar monyet direkodkan di AS, setakat ini.Pengarah Pusat Pencegahan dan Kawalan Penyakit (CDC), Rochelle Walensky, berkata permintaan terhadap vaksin berkenaan adalah melebihi bekalan sedia ada."Buat masa ini, kita belum mempunyai jumlah bekalan vaksin yang dikehendaki," katanya pada sidang media sambil memberi amaran bahawa pihak berkuasa menjangka berlaku peningkatan kes pada minggu-minggu mendatang.Sebelum ini, pihak berkuasa kesihatan awam New York dilaporkan terpaksa memohon maaf pada awal minggu ini apabila trafik laman sesawang kerajaan sesak apabila ribuan pengguna log masuk pada satu-satu masa untuk membuat janji temu mendapatkan suntikan vaksin berkenaan.

(Saintis Penyelidikan Khan Shah mengusahakan penjujukan genom virus untuk pelbagai virus di Makmal Virologi Perubatan UW pada 12 Julai 2022. Makmal Virologi Perubatan UW ialah salah satu daripada segelintir makmal rujukan klinikal di negara ini yang menawarkan ujian PCR yang dibangunkan oleh makmal. untuk pengesanan virus Monkeypox/AFP)

"Bekalan vaksin adalah amat terhad di seluruh negara, terutama di New York," kata ketua jabatan kesihatan awam bandar itu, Ashwin Vasan.Ketika wabak itu mula melanda AS pada Mei lalu, cuma terdapat kira-kira 2,000 dos vaksin Jynneos sedia ada di negara ini. Vaksin berkenaan adalah satu-satunya yang diluluskan khusus untuk cacar monyet.Bagaimanapun sejak itu, kira-kira 156,000 dos vaksin terbabit sudah diedarkan ke seluruh negara. -AFP


Parti pemerintah calonkan presiden baharu walau rakyat tuntut peletakan jawatan

(Anggota keselamatan berkawal di luar bangunan Parlimen, di tengah-tengah krisis ekonomi negara, di Colombo, Sri Lanka/REUTERS)

COLOMBO. 16 Julai- Parti pemerintah Sri Lanka semalam memilih Perdana Menteri, Ranil Wickremesinghe, sebagai calon Presiden baharu bagi menggantikan Gotabaya Rajapaksa yang meletak jawatan.Wickremesinghe yang turut dituntut oleh penunjuk perasaan supaya mengundurkan diri, sudah mengangkat sumpah sebagai Pemangku Presiden selepas Parlimen Sri Lanka menerima peletakan jawatan Rajapaksa, semalam.Tindakan memilih Wickremesinghe yang juga sekutu Rajapaksa, sebagai calon itu bagaimanapun mencetuskan kemungkinan kemelut pergolakan akan berterusan lagi sekiranya beliau memenangi jawatan Presiden baharu nanti.Bagi perebutan jawatan Presiden baharu Sri Lanka, Wickremesinghe dijangka berdepan calon pembangkang, Sajith Premadasa, manakala Dullas Alahapperuma yang juga Ahli Parlimen kanan daripada parti pemerintah turut dikatakan bakal bersaing.Ahli Parlimen Sri Lanka dijadualkan memilih Presiden baharu dalam tempoh seminggu. Parlimen dijadualkan bersidang untuk menerima pencalonan jawatan itu, Selasa depan, manakala pengundian akan diadakan pada keesokannya.Hari ini, Parlimen Sri Lanka bersidang untuk memulakan proses pemilihan Presiden baharu selepas menerima peletakan jawatan Rajapaksa yang melarikan diri ke Singapura berikutan kemelut berlarutan dengan bantahan rakyat terhadap kepimpinannya dan penunjuk perasaan menyerbu kediaman rasmi serta pejabat beliau.Lebih 100 anggota polis dan pasukan keselamatan yang dilengkapi senapang, ditempatkan untuk mengawal laluan ke Parlimen, selain penghadang dan meriam air turut ditempatkan sebagai langkah berjaga-jaga.Pasukan keselamatan juga melakukan rondaan kawalan di laluan lain yang menuju ke Parlimen, walaupun tiada tanda kehadiran penunjuk perasaan.

(Parti pemerintah Sri Lanka semalam memilih Perdana Menteri, Ranil Wickremesinghe, sebagai calon Presiden baharu bagi menggantikan Gotabaya Rajapaksa yang meletak jawatan/REUTERS)

Sri Lanka bergelut dengan pergolakan yang berlarutan selama berbulan-bulan sebelum ratusan ribu penunjuk perasaan menyerbu bangunan kerajaan di Colombo, baru-baru ini, dengan menyalahkan Rajapaksa, keluarga dan sekutunya atas dakwaan rasuah, masalah inflasi dan krisis kekurangan barangan keperluan asas.Pada sidang hari ini, Setiausaha Agung Parlimen Sri Lanka, Dhammika Dasanayake, membacakan secara rasmi surat peletakan jawatan Rajapaksa yang kandungannya tidak didedahkan kepada awam sebelum ini.Rajapaksa mendakwa beliau sudah mengambil 'segala langkah yang terdaya' untuk menangani krisis ekonomi yang kini membelenggu Sri Lanka.Dalam suratnya, Rajapaksa juga mendakwa krisis kewangan Sri Lanka berpunca daripada salah urus ekonomi selama bertahun-tahun sebelum beliau menjadi Presiden, selain diburukkan lagi dengan kesan pandemik COVID-19."Saya secara peribadi percaya bahawa saya telah mengambil segala langkah termampu bagi menangani krisis ini, termasuk mempelawa Ahli Parlimen untuk membentuk sebuah kerajaan perpaduan atau semua parti," menurut surat itu.- REUTERS


Arab Saudi teroka angkasa lepas

(Presiden A.S. Joe Biden mengambil bahagian dalam pertemuan dua hala dengan Putera Mahkota Arab Saudi Mohammed bin Salman, di Istana Diraja Al Salam, di Jeddah, Arab Saudi 15 Julai 2022/REUTERS)

RIYADH, 16 Julai- Arab Saudi dan Amerika Syarikat (AS) pada Jumaat bersetuju mengukuhkan kerjasama dalam pelbagai bidang, termasuk rangkaian 5G, keselamatan siber, penerokaan angkasa lepas dan kesihatan umum, lapor Xinhua memetik Al Arabiya News.Perjanjian itu dibuat sempena lawatan negara pertama Presiden Joe Biden ke negara itu untuk mengadakan pertemuan dengan pemimpin Arab Saudi, bagi menyemak keperluan pertahanan dan membincangkan kepentingan aspek keselamatan tenaga global.Menurut kenyataan selepas mesyuarat berkenaan, Biden mengalu-alukan langkah terbaru Saudi menandatangani Perjanjian Artemis yang diterajui NASA, perjanjian membabitkan penerokaan angkasa lepas.Biden berkata, AS mengukuhkan semula komitmennya untuk melaksanakan penerokaan dan penggunaan angkasa lepas secara bertanggungjawab, aman dan mampan.Presiden AS itu turut memuji peranan yang dimainkan Arab Saudi dalam menyokong usaha gencatan senjata di Yaman.

(Foto edaran yang dikeluarkan oleh Agensi akhbar Saudi (SPA) ini menunjukkan Raja Arab Saudi Salman bin Abdulaziz (kanan) menerima kunjungan Presiden AS Joe Biden (kiri) di Istana al-Salman di Jeddah pada 15 Julai 2022/AFP)

Arab Saudi ialah destinasi terakhir Biden dalam rangka lawatannya ke Timur Tengah.Lawatan diplomatik itu bermula pada Rabu dan dijangka berakhir Sabtu, turut meliputi Israel dan Tebing Barat.Biden dijadual menghadiri sidang kemuncak Majlis Kerjasama Teluk pada Sabtu. Sidang berkenaan turut dihadiri Raja Jordan, Presiden Mesir dan Perdana Menteri Iraq. –BERNAMA

Berita berkaitanJoe Biden tiba di Arab Saudi semalam sempena Sidang Kemuncak AS-Arab Saudi


Raja dadah Mexico diberkas

MEXICO, 16 Julai - Raja dadah Mexico, Rafael Caro Quintero berjaya diberkas pasukan tentera negara itu semalam.Quintero, 69 tahun ditahan di kawasan perbandaran Choix barat laut negeri Sinaloa, sebuah kawasan utama pengedaran dadah Mexico.Penangkapan raja dadah itu sifatkan agensi penguatkuasaan undang-undang Mexico dan Amerika Syarikat (AS) sebagai kejayaan besar.Tentera Laut Mexico turut mendedahkan rakaman penangkapan Quintero yang pernah didapati bersalah dalam pembunuhan seorang ejen penyamaran AS pada tahun 1985.

Dalam rakaman selama 9 saat, Quintero dirakam dikelilingi sekumpulan anggota tentera laut dan diberikan sebotol air minuman sebuah lokasi tidak dikeathui di Sinaloa.Kerajaan AS memuji penangkapan Quintero dan akan mengemukakan permohonan ekstradisi raja dadah itu.Menurut jurucakap kerajaan, tangkapan itu dibuat susulan tekanan AS dan lawatan Presiden Mexico Andres Manuel Lopez Obrador ke atas rakan sejawatnya Joe Biden di Washington pada minggu yang sama.- REUTERS


Joe Biden tiba di Arab Saudi semalam sempena Sidang Kemuncak AS-Arab Saudi

JEDDAH, 16 Julai - Presiden Joe Biden semalam mengadakan pertemuan dengan Raja Arab Saudi, Raja Salman bin Abdul Abdulaziz Al-Saud di bandar Jeddah.Biden tiba di Arab Saudi dari Israel sempena lawatan sulungnya ke negara Arab itu sejak menjadi presiden Amerika Syarikat (AS) tahun lalu, lapor Agensi Anadolu. Ketibaan beliau di Lapangan Terbang Antarabangsa King Abdulaziz di Jeddah disambut oleh Emir Mekah, Khalid Al-Faisal.

Pada hari yang sama Biden turut bertemu Putera Mahkota Saudi Mohammed bin Salman.Biden akan menghadiri Sidang Kemuncak AS-Arab Saudi hari ini yang turut disertai pemimpin negara Majlis Kerjasama Teluk (GCC), Mesir, Iraq dan Jordan.Lawatan Biden ke Arab Saudi adalah persinggahan terakhirnya. Sebelum ini beliau melawat Israel dan Tebing Barat. - BERNAMA


Objek tumpul punca kematian Ivana Trump

NEW YORK, 16 Julai- Ivana Trump, isteri pertama bekas Presiden Amerika Syarikat, Donald Trump meninggal dunia akibat "kecederaan kesan objek tumpul" pada tubuhnya dalam kemalangan, kata ketua pemeriksa perubatan New York.Menurut laporan media AS, polis sedang menyiasat sama ada wanita berusia 73 tahun itu mati terjatuh dari tangga di rumahnya di Manhattan.Jurucakap Jabatan Polis New York memberitahu AFP dalam satu kenyataan melalui e-mel, Ivana disahkan meninggal dunia di tempat kejadian, dan kenyataan itu menambah bahawa "nampaknya tidak ada sebarang jenayah berlaku."Donald Trump mengumumkan kematiannya pada hari Khamis, menggelarnya sebagai "wanita yang hebat, cantik, dan menakjubkan, yang menjalani kehidupan yang hebat dan penuh inspirasi."

Berita berkaitanIvana Trump meninggal duniaKebanggaan dan kegembiraannya ialah tiga anak mereka, Donald Jr, Ivanka dan Eric Trump.Donald dan Ivana Trump bercerai pada awal 90-an dan pada tahun 1993 bakal presiden itu berkahwin dengan Maples.Ivana terus menikmati kerjaya perniagaannya yang berjaya, membangunkan produk pakaian, perhiasan dan kecantikan serta menulis beberapa buku.Beliau telah berkahwin empat kali sepanjang hidupnya, sekali sebelum perkahwinannya dengan Donald Trump dan dua kali selepas itu. -AFP

(Ivana Trump meninggal dunia akibat kemalangan di kediamannya)


Elon Musk fail usul sekat permintaan Twitter percepat perbicaraan

SAN FRANCISCO, 16 Julai- Elon Musk memfailkan usul pada hari Jumaat menentang permintaan Twitter Inc (TWTR.N) untuk mempercepat perbicaraan berhubung rancangan beliau membatalkan perjanjian bernilai $44 bilion untuk mengambil alih firma media sosial itu.Peguam Musk, dalam kertas yang difailkan dengan Mahkamah Chancery Delaware, berkata "permintaan tidak wajar Twitter untuk menyegerakan kes penggabungan AS$44 bilion ini dalam masa dua bulan" harus ditolak."Permintaan tiba-tiba Twitter selepas dua bulan menyeret dan mengelirukan adalah taktik terbaharunya untuk menyelubungi kebenaran tentang akaun spam yang cukup lama," kata pemfailan itu.Peguam berhujah bahawa pertikaian teras ke atas akaun palsu dan spam adalah asas kepada nilai Twitter.Masa yang lama diperlukan untuk mengumpul maklumat dan tarikh perbicaraan yang diminta adalah pada atau selepas 13 Februari tahun depan.Twitter enggan mengulas.

Saham syarikat itu turun kira-kira 1% dalam perdagangan lanjutan.

Selasa lepas Twitter menyaman Musk kerana melanggar perjanjian untuk membeli platform media sosial tersebut dan meminta mahkamah mengarahkan orang terkaya di dunia itu supaya melengkapkan penggabungan pada harga yang dipersetujui AS$54.20 sesaham.Twitter meminta perbicaraan bermula pada bulan September kerana tempoh sah perjanjian penggabungan dengan Musk akan tamat pada 25 Oktober. -REUTERS


UK isytihar darurat negara, keluar amaran merah suhu panas melampau

LONDON, 16 Julai - Suhu panas melampau terus melanda dan berlanjutan di sebahagian kawasan di United Kingdom.Pejabat Meteorologi Britain, pada Jumaat mengisytiharkan darurat negara dengan mengeluarkan amaran kategori merah haba melampau untuk beberapa bahagian di England.Menurut kenyataan pejabat itu, suhu panas luar biasa kemungkinan besar berlaku pada Isnin dan sekali lagi pada Selasa depan.

"Waktu malam juga berkemungkinan sangat panas untuk United Kingdom, terutamanya di kawasan bandar sekaligus berkemungkinan membawa kepada kesan yang meluas ke atas manusia dan infrastruktur," menurut kenyataan tersebut.Suhu tertinggi pernah direkodkan di Britain ialah 38.7 darjah celcius yang direkodkan di Taman Botani Universiti Cambridge pada 25 Julai 2019.Amaran merah tahap empat ditakrifkan sebagai gelombang haba sangat teruk dan atau berpanjangan sehingga kesannya meluas di luar sistem penjagaan kesihatan dan sosial. Pada tahap ini, penyakit dan kematian mungkin berlaku di kalangan yang cergas dan sihat, dan bukan hanya dalam kumpulan berisiko tinggi.-AFP


Palestin-Israel: Pelan damai masih samar

(Seorang penunjuk perasaan Palestin membawa sepanduk bertulis "Jerusalem adalah ibu kota Palestin yang kekal" semasa perhimpunan membantah lawatan Presiden AS Joe Biden ke Israel, di Gaza City pada 14 Julai 2022/AFP)

BAITUL LAHAM, 15 Julai- Presiden Amerika Syarikat (AS), Joe Biden tidak menawarkan sebarang cadangan baharu mengenai rundingan damai Palestin-Israel walaupun menyatakan komitmen untuk konflik yang tercetus sejak beberapa dekad lalu.Sebelum Biden berlepas ke Arab Saudi, beliau melawat sebuah hospital di Baitulmaqdis Timur dan menjanjikan pakej bantuan kewangan dan teknikal bernilai AS$100 juta (RM444.9 juta) selama beberapa tahun.Namun, selepas pertemuan dengan Presiden Palestin, Mahmoud Abbas di bandar ini, Tebing Barat, beliau mengakui bahawa penciptaan negara Palestin yang merdeka kekal tanpa prospek segera untuk mengadakan rundingan damai dengan Israel."Walaupun pada masa ini seakan belum ada usaha memulakan semula rundingan, AS dan pentadbiran saya tidak akan berputus asa untuk cuba merapatkan kedua-dua pihak," katanya.Sementara itu, Abbas berkata, prospek penyelesaian dua negara bagi menamatkan konflik itu, model yang digemari oleh AS dan badan dunia termasuk Pertubuhan Bangsa-Bangsa Bersatu (PBB) semakin jauh dan peluang itu mungkin tidak kekal untuk masa yang lama."Bukankah sudah tiba masanya untuk perkara ini berakhir," katanya yang mengulangi tuntutan supaya AS membuka sebuah konsulat di Baitulmaqdis Timur, Palestin sebagai ibu negara merdeka, mengeluarkan Pertubuhan Pembebasan Palestin daripada senarai kumpulan pengganas dan membenarkannya membuka semula pejabat di Washington.Beliau juga meminta sokongan AS untuk membawa ke muka pengadilan pembunuh wartawan Al Jazeera, Shireen Abu Akleh, seorang warga Palestin-Amerika yang terbunuh semasa serbuan Israel di bandar Jenin Tebing Barat.

(Presiden AS, Joe Biden melambai tangan sebelum berlepas ke Arab Saudi dari Lapangan Terbang Ben Gurion, Tel Aviv, Israel/REUTERS)

Biden mengakui bahawa selepas bertahun-tahun percubaan gagal untuk menyelesaikan konflik, rakyat Palestin di Tebing Barat dan Gaza terus menderita."Anda boleh merasakan ... kesedihan dan kekecewaan," katanya.Selain bantuan kewangan untuk hospital Baitulmaqdis Timur, beliau akan mengumumkan langkah untuk menaik taraf rangkaian telekomunikasi di Tebing Barat dan Gaza kepada standard 4G menjelang akhir tahun depan dan langkah lain untuk memudahkan perjalanan antara Tebing Barat dan negara jiran Jordan.Selain itu, ada pakej pembiayaan berasingan AS$201 juta (RM894 juta) yang disediakan melalui agensi bantuan PBB UNRWA untuk membantu pelarian Palestin. - REUTERS


Sungai Po, hampir kering

TURIN, 15 Julai - Di Itali suhu terik dan kemarau terburuk dalam tempoh 70 tahun menjadikan sungai terpanjang di negara itu hampir kering.Sungai Po, yang merentasi sejauh lebih 650 kilometer dari barat ke timur merentasi utara negara itu, mengalami kesan melampau akibat kekurangan salji musim sejuk ditambah pula dengan pembakaran awal musim panas.

Itali mengisytiharkan darurat di sepanjang sungai itu yang menyokong kira-kira satu pertiga daripada pengeluaran pertanian negara itu.Bulan Julai direkodkan sebagai suhu paling panas sejak 1800, dengan suhu dijangka meningkat lagi minggu depan. - REUTERS


Gelombang haba ekstrem landa sebahagian Eropah

EROPAH, 15 Julai - Suhu panas melampau terus melanda dan berlanjutan di sebahagian kawasan di United Kingdom

Pejabat Meterologi Britain pada Jumaat isytihar darurat negara, dengan mengeluarkan amaran Haba Melampau merah untuk beberapa bahagian di England.

Menurut kenyataan pejabat itu, suhu panas luar biasa kemungkinan besar berlaku pada Isnin dan sekali lagi pada Selasa depan.

Waktu malam juga berkemungkinan sangat panas untuk United Kingdom, terutamanya di kawasan bandar.

Sekali gus berkemungkinan membawa kepada kesan yang meluas ke atas manusia dan infrastruktur.

Suhu tertinggi pernah direkodkan di Britain ialah 38.7 darjah celcius yang direkodkan di Taman Botani Universiti Cambridge pada 25 Julai 2019.

Awal minggu ini badan Agensi Keselamatan Kesihatan UK dan Pejabat Metereologi mengeluarkan amaran kesihatan haba tahap 3 untuk beberapa bahagian negara, yang memerlukan perkhidmatan sosial dan penjagaan kesihatan tambahan untuk melindungi mereka yang berisiko.

Amaran merah, tahap 4, ditakrifkan di sebagai gelombang haba sangat teruk dan/atau berpanjangan sehingga kesannya meluas di luar sistem penjagaan kesihatan dan sosial.

Pada tahap ini, penyakit dan kematian mungkin berlaku di kalangan yang cergas dan sihat, dan bukan hanya dalam kumpulan berisiko tinggi.

Di Eropah juga, sebahagian kawasan ketika ini dilanda gelombang haba ekstrem yang boleh memecahkan rekod suhu paling panas di seluruh benua.

Di Sepanyol , bacaan suhu meningkat melebihi purata untuk bulan Julai malah sudah mencecah 47 darjah celsius di Ourense, utara Sepanyol.

Sementara itu di selatan Eropah, kebakaran hutan dan rumah yang dahsyat melanda Perancis, Sepanyol dan Portugal dan Croatia dengan ratusan penduduk cuba menyelamatkan kediaman dan haiwan mereka.

Kebimbangan itu semakin memuncak di Balkan apabila musim kemarau berpanjangan melanda Greece dan Bulgaria.

Gelombang panas turut melanda sebahagian China dan Amerika Syarikat.

Jurucakap Pertubuhan Meteorologi Dunia, memaklumkan selain Portugal dan Sepanyol, gelombang haba itu berkemungkinan merebak ke tempat lain.


Ivana Trump meninggal dunia

NEW YORK, 15 Julai- Bekas isteri pertama usahawan terkenal dunia, Donald Trump dilaporkan telah meninggal dunia pada semalam.Ivana Trump, 73 tahun yang juga ibu kepada tiga orang anak itu meninggal dunia di kediamannya di New York, lapor media AFP memetik ciapan Twitter bekas Presiden Amerika Syarikat itu.Trump walau bagaimanapun tidak memaklumkan punca kematian mendiang namun menurut New York Times, pegawai penguat kuasa undang-undang sedang melakukan siasatan sama ada mendiang terjatuh daripada tangga apartmennya di Manhattan.Jurucakap Jabatan Polis New York memberitahu AFP dalam satu kenyataan melalui e-mel bahawa pegawai menjawab panggilan di alamatnya di Upper East Side sekitar jam 12:40 tengah hari."Sebaik tiba, pegawai memerhatikan seorang wanita berusia 73 tahun tidak sedarkan diri dan tidak bertindak balas. Perkhidmatan Perubatan Kecemasan(EMS) digerakkan ke lokasi dan menyatakan mangsa meninggal dunia di tempat kejadian," kata jurucakap itu.

Kenyataan itu mengukuhkan lagi bukti bahawa tiada sebarang unsur jenayah dikenal pasti bagaimanapun siasatan tetap diteruskan.Donald Trump, 76, berkata dalam catatan media sosialnya bahawa Ivana Trump adalah seorang wanita yang hebat, cantik, dan menakjubkan yang menjalani kehidupan yang hebat dan memberi inspirasi."Kebanggaan dan kegembiraannya ialah tiga anaknya, Donald Jr., Ivanka dan Eric. Dia sangat bangga dengan mereka, kerana kami semua sangat bangga dengannya. Rest In Peace, Ivana!" tambah Trump pada ciapan Twitternya.Ivana Trump, dilahirkan di Czechoslovakia dan merupakan seorang model ketika bertemu dengan bekas presiden Amerika Syarikat itu pada 1976.Rumah tangga pasangan itu mendapat liputan di seluruh dunia termasuk kes perceraian mereka pada 1992.Ivana juga memainkan peranan utama membangunkan Organisasi Trump dan dilantik naib presiden eksekutif untuk reka bentuk dalaman, fesyen dan produk kecantikan.-AFP


Presiden Sri Lanka letak jawatan

COLOMBO, 15 Julai- Speaker Parlimen Sri Lanka, Mahinda Yapa Abeywardana telah menerima surat peletakan jawatan Presiden Gotabaya Rajapaksa.Pengisytiharan rasmi mengenainya menjadikan Rajapaksa ketua negara pertama Sri Lanka meletak jawatan sejak ia menerima pakai jawatan presiden eksekutif pada 1978.Beliau menghantar e-mel peletakan jawatannya dari Singapura selepas terbang ke negara kota itu dari Maldives.Pada hujung minggu lalu Rajapaks, melarikan diri setelah penunjuk perasaan menyerbu istana kediamannya."Gotabaya telah meletak jawatan secara sah berkuat kuasa Khamis(semalam). Saya telah menerima peletakan jawatan itu." kata Abeywardana.Bawah perlembagaan Sri Lanka, Perdana Menteri Ranil Wickremesinghe secara automatik menjadi pemangku presiden sehingga parlimen boleh memilih ahli parlimen untuk menggantikan Rajapaksa sepanjang penggalnya.Badan perundangan akan bersidan esok, Abeywardana memberitahu pemberita di kediamannya, sambil menambah beliau berharap dapat menyelesaikan proses pilihan raya "dalam masa tujuh hari".

Rajapaksa meletak jawatan selepas berhadapan bantahan rakyat selama berbulan-bulan dalam krisis yang disifatkan pengkritik sebagai salah urus ekonomi negara.Rajapaksa, isterinya Ioma dan dua pengawal peribadi mereka tiba di Singapura dari Maldives menaiki penerbangan syarikat penerbangan Saudia.Sebagai presiden, Rajapaksa menikmati imuniti daripada penahanan, dan beliau difahamkan ingin ke luar negara sebelum berundur bagi mengelak kemungkinan ditahan.Kementerian Luar Singapura mengesahkan Rajapaksa telah dibenarkan memasuki negara kota itu untuk "lawatan peribadi", sambil menambah: "Beliau tidak meminta suaka dan juga tidak diberikan sebarang suaka."Beliau dijangka tinggal di Singapura untuk beberapa waktu, menurut sumber keselamatan Sri Lanka, sebelum berpindah ke Emiriah Arab Bersatu. -AFP


Arab Saudi tarik sekatan penggunaan ruang udara

(Joe Biden dan Yair Lapid berbual ketika mereka menandatangani ikrar keselamatan di Hotel Waldorf Astoria di Baitulmaqdis, Israel/REUTERS)

RIYADH, 15 Julai- Arab Saudi mengumumkan penarikan balik sekatan ke atas "semua syarikat penerbangan" menggunakan ruang udaranya, tindakan yang dianggap oleh Amerika Syarikat sebagai satu isyarat jelas menunjukkan keterbukaan Riyadh terhadap Israel menjelang ketibaan Presiden AS Joe Biden.Pihak berkuasa penerbangan awam Saudi "mengumumkan keputusan membuka ruang udara kepada semua syarikat penerbangan yang memenuhi syarat", katanya dalam satu kenyataan di Twitter.Keputusan itu dibuat "untuk melengkapkan usaha Kerajaan yang bertujuan menyatukan kedudukan Arab Saudi sebagai hab global yang menghubungkan tiga benua," katanya.Penasihat Keselamatan Negara AS, Jake Sullivan dalam kenyataannya berkata, keputusan itu adalah hasil diplomasi berterusan dan berprinsip Presiden Biden dengan Arab Saudi selama beberapa bulan.Beliau berkata Biden yang akan mendarat di Arab Saudi untuk lawatan rasmi hari ini akan mempunyai lebih banyak perkara untuk dikatakan mengenai kejayaan itu.

Sebelum ketibaan Biden di Israel pada permulaan siri lawatannya ke Asia Barat pada hari Rabu, Washington telah membayangkan bahawa lebih banyak negara Arab boleh mengambil langkah untuk menjalin hubungan diplomatik dengan Israel.Kenyataan itu mencetuskan spekulasi sama ada Riyadh akan mengubah dasarnya untuk tidak mewujudkan hubungan dua hala secara rasmi sehingga konflik di Palestin diselesaikan.Saudi tidak menunjukkan sebarang penentangan apabila sekutu serantaunya, Emiriah Arab Bersatu, menjalin hubungan diplomatik dengan Israel pada 2020, diikuti Bahrain dan Morocco bawah Perjanjian Abraham yang ditaja oleh AS.Namun penganalisis menjangkakan Riyadh tidak mungkin bersetuju dengan hubungan rasmi itu semasa lawatan Biden atau semasa Raja Salman, 86 tahun, masih memerintah.Biden dijadual menaiki penerbangan terus dari Israel ke Arab Saudi dan menjadi presiden AS pertama berbuat demikian.Pada 2017, bekas Presiden Donald Trump menaiki penerbangan dari Saudi ke Israel. -AFP


Kanada benarkan pemberian vaksin COVID-19 kepada bayi 6 bulan

OTTAWA, 15 Julai- Kanada meluluskan pemberian vaksin COVID-19 daripada Moderna Inc (MRNA.O) kepada bayi seawal usia enam bulan.Health Canada menawarkan vaksin jenis Moderna's Spikevax kepada golongan kanak-kanak berusia 5 tahun ke atas sejak Mac dan langkah ini bakal memberi manfaat kepada 1.7 juta lagi kanak-kanak yang layak untuk inokulasi terhadap COVID-19.Moderna telah memohon peluasan kelayakan untuk vaksinnya pada akhir April."Selepas kajian saintifik yang menyeluruh dan bebas terhadap bukti, Kesihatan Kanada telah menentukan bahawa manfaat vaksin ini untuk kanak-kanak berumur antara 6 bulan dan 5 tahun melebihi potensi risiko," kata Kesihatan Kanada dalam satu kenyataan.Pihak berkuasa kesihatan telah mengesyorkan bahawa kanak-kanak di bawah umur 5 tahun diberi dos vaksin satu per empat saiz yang dibenarkan untuk orang yang berumur lebih 12 tahun."Vaksin adalah selamat dan berkesan dan ia kekal sebagai pertahanan terbaik terhadap penyakit serius dan kemasukan ke hospital. Justeru, pastikan diri anda dan anak-anak anda divaksinasi," kata Perdana Menteri Justin Trudeau di Twitter selepas kelulusan itu.Vaksin secara amnya diterima baik di Kanada dengan kira-kira 82% daripada semua warga Kanada telah menerima dua dos vaksin COVID-19.Jumlah tersebut termasuk lebih 40% kanak-kanak antara lima dan 11 yang telah diberi vaksin sepenuhnya.Firma kesihatan, Pfizer Inc turut menyerahkan data bulan lepas untuk vaksinnya (Comirnaty) diluluskan bagi kumpulan umur 6 bulan hingga 5 tahun.-REUTERS


Tiada sekatan dikenakan AS ke atas penjualan peralatan ladang ke Rusia

(Petani menuai gandum, di tengah-tengah serangan Rusia ke atas Ukraine, di wilayah Donbas, Ukraine 13 Julai 2022/REUTERS)

WASHINGTON, 15 Julai- Amerika Syarikat berkata Khamis bahawa ia tidak akan menghalang penjualan peralatan ladang kepada Rusia, sekali gus menafikan dakwaan Moscow bahawa sekatan Barat bukan pencerobohannya ke atas Ukraine yang menjadi punca kepada krisis makanan global.Jabatan Perbendaharaan dalam satu kenyataan menyebut, ia tidak akan menghentikan urus niaga AS berkaitan pengeluaran, penjualan atau pengangkutan peralatan pertanian.Selaras dengan peraturan yang ditetapkan selepas pencerobohan 24 Februari, Jabatan Perbendaharaan juga tidak melarang komoditi pertanian seperti baja serta alat perubatan dan ujian saringan COVID-19."Pengecualian tersebut menunjukkan bahawa sekatan AS ke atas Rusia yang dikuatkuasakan sebagai tindak balas kepada perang di Ukraine tidak menghalang perdagangan pertanian dan perubatan," menurut kenyataan itu."Peperangan tersebut telah menjejaskan pengeluaran makanan dan pertanian."Presiden Rusia, Vladimir Putin telah menggunakan makanan sebagai senjata perang dengan memusnahkan kemudahan penyimpanan, pemprosesan dan ujian pertanian; mencuri bijirin dan peralatan ladang; dan menyekat pelabuhan Laut Hitam," katanya.

(Sebuah trak dilihat di terminal bijirin semasa penuaian barli di wilayah Odesa, ketika serangan Rusia ke atas Ukraine berterusan, Ukraine 23 Jun 2022/REUTERS)

Pengecualian itu diumumkan selepas terdapat tanda-tanda kemajuan yang jarang berlaku antara Rusia dengan Ukraine semasa rundingan di Turki mengenai kebenaran menghantar bekalan dari Ukraine yang merupakan pengeksport penting gandum dan bijirin lain.Penghantaran merentasi Laut Hitam telah disekat oleh kapal perang Rusia dan periuk api yang dipasang Kiev untuk mengelakkan serangan kenderaan amfibia.Kekurangan makanan telah meningkatkan risiko kebuluran bagi berpuluh-puluh juta orang di Afrika dan negara-negara miskin yang lain.Setiausaha Negara AS, Antony Blinken baru-baru ini berkata tindakan Rusia menyebabkan kekacauan di Sri Lanka, yang presidennya melarikan diri dan meletak jawatan di tengah-tengah bantahan besar-besaran berikutan bekalan makanan dan bahan bakar yang semakin berkurangan. -AFP


India lapor kes pertama cacar monyet

MUMBAI, 15 Julai- India melaporkan kes pertama cacar monyet semalam, membabitkan seorang lelaki berumur 35 tahun.Menurut Menteri Kesihatan India, Veena George lelaki berkenaan yang mempunyai sejarah perjalanan ke Emeriyah Arab Bersatu kini dalam keadaan stabil dan telah diasingkan di hospital."Dia berada dalam keadaan stabil dan semua tanda vitalnya normal. Kami telah meminta semua daerah berwaspada," katanya kepada pemberita pada lewat Khamis.Beliau menambah, ibu bapa dan kontak rapat pesakit juga telah diasingkan.Manakala 11 penumpang yang bersentuhan dengan lelaki tersebut dalam penerbangan dan beberapa yang lain telah diberitahu untuk memerhatikan simptom dihadapi.

(Tabung uji berlabel "positif virus cacar monyet", gambar diambil pada 23 Mei 2022/REUTERS)

Terdahulu pada Khamis, Setiausaha Kesihatan Persekutuan, Rajesh Bhushan meminta untuk negeri-negeri meningkatkan ujian dan pengawasan untuk kemungkinan jangkitan cacar monyet."Memandangkan pandemik COVID-19 terus menimbulkan cabaran, adalah penting kita tetap sedar dan berwaspada tentang ancaman kesihatan awam yang lain dan secara proaktif mempersiapkan diri untuk menanganinya," kata Rajesh dalam surat kepada negeri-negeri.-REUTERS


Pendatang Afrika Barat yang terkandas di utara Nigeria diselamatkan

NIAMEY, 15 Julai- Seramai 44 pendatang Afrika Barat yang dalam perjalanan ke Libya telah diselamatkan di padang pasir di utara Nigeria, setelah dua hari kenderaan yang dinaiki rosak dan ditinggalkan pemandu.Pertubuhan Antarabangsa untuk Migrasi (IOM) berkata, kesemua mereka terdiri daripada 29 lelaki, 12 wanita dan tiga remaja perempuan.Mereka ditemui kira-kira 20 kilometer dari bandar Dirkou di timur laut Nigeria, sebelum dibawa ke pusat transit berhampiran untuk pertolongan cemas.Kerja penyelamatan dibuat pada 6 Julai lalu selepas 10 pendatang ditemui mati di wilayah itu, yang menyebabkan Niamey melancarkan siasatan mengenai punca kematian mereka.Ramai pendatang Afrika Barat cuba melalui Libya bagi menyeberangi Mediterranean untuk memulakan kehidupan yang lebih baik di Eropah.

Dirkou merupakan persimpangan bagi penyeludupan pendatang, senjata dan dadah ke utara Libya sebelum sampai di Eropah.Malah menjadi tumpuan penempatan kepada aktiviti perlombongan emas yang menarik perhatian warga Nigeria dan negara jiran.Pihak berkuasa di Agadez berkata kerosakan kenderaan biasa terjadi di kawasan itu yang menjadi laluan membawa pendatang, dan ramai pemandu bertindak meninggalkan penumpang bagi mengelakkan ditangkap.Lebih memilukan, terdapat pendatang yang ditemui mati ekoran dehidrasi.Niamey menggunakan undang-undang pada 2015 yang menganggap penyeludupan migran sebagai jenayah, dengan hukuman penjara sehingga 30 tahun. - AFP


Puluhan nyawa terkorban akibat keganasan di Haiti

HAITI, 15 Julai- Sekurang-kurangnya 89 orang maut manakala berpuluh lagi cedera dalam keganasan kumpulan bersenjata di ibu negara Haiti dalam tempoh seminggu.Situasi itu diburukkan lagi dengan krisis kenaikan harga makanan dan kekurangan bahan bakar sehingga menjejaskan keselamatan di bandar Port-au-Prince.Rangkaian Pertahanan Hak Asasi Manusia Kebangsaan dalam satu kenyataan berkata, kekacauan itu tercetus sejak 7 Julai lalu antara dua kumpulan yang bersaing merebut kawasan setinggan di Cite Soleil, yang dihuni penduduk miskin.Keganasan itu turut menyaksikan 16 individu hilang manakala 74 lagi cedera.

(Keganasan berlaku di bandar Port-au-Prince sehingga mengakibatkan kematian dan kecederaan orang awam/ REUTERS)

"Peningkatan keadaan tidak selamat, kes penculikan yang berulang dan kekurangan bahan bakar adalah kesukaran utama yang kita hadapi di negara ini," kata salah seorang penduduk.Sementara itu, Ketua misi tempatan Doktor Tanpa Sempadan, Mumuza Muhindo, menggesa kumpulan bertelagah agar membenarkan kakitangannya memasuki Brooklyn, kawasan yang paling terjejas dengan keganasan.Menurutnya, mayat terbakar dan reput dapat dilihat di sepanjang jalan menuju ke kawasan itu. - REUTERS


IMF rancang turunkan unjuran pertumbuhan global

WASHINGTON, 15 Julai- Tabung Kewangan Antarabangsa (IMF) merancang untuk menurunkan lagi unjuran pertumbuhan globalnya pada Julai.Pengarah Urusannya, Kristalina Georgieva berkata, ia susulan penunjuk terkini membayangkan suku kedua yang lemah.IMF akan mengunjurkan penurunan tahap selanjutnya untuk pertumbuhan global bagi 2022 dan 2023 dalam Kemas Kini Prospek Ekonomi Dunia hujung bulan ini.Walaupun inflasi kekal lebih tinggi daripada jangkaan, bank pusat utama perlu mengumumkan pengetatan monetari selanjutnya untuk menangani kenaikan harga.Langkah sedemikian adalah perlu meskipun membebankan proses pemulihan ekonomi.

(Pengarah Urusan IMF, Kristalina Georgieva/ AFP)

Keadaan ekonomi global akan terus sukar pada 2022 dan 2023 dengan risiko kemelesetan yang semakin meningkat.Keseluruhan prospek tidak menentu, dan gangguan selanjutnya terhadap bekalan gas asli ke Eropah boleh menjerumuskan banyak ekonomi ke dalam kemelesetan dan mencetuskan krisis tenaga global.Sementara itu, IMF turut memberi amaran bahawa ekonomi Amerika Syarikat bertambah sukar kerana pihak berkuasa cuba untuk menentu ukur tindak balas terhadap inflasi yang sedang berlaku dan mengelakkan kemelesetan. - AFP


Pakar perubatan siasat penyakit misteri di Tanzania

DODOMA, 15 Julai- Kematian tiga orang penduduk Tanzania secara misteri telah mendorong pihak berkuasa menghantar sepasukan doktor dan pakar kesihatan untuk menyiasat perkara itu.Dalam kejadian di wilayah Lindi tenggara Tanzania, pesakit dilapor mengalami gejala termasuk demam, sakit kepala, keletihan dan pendarahan hidung.Ketua Pegawai Perubatan kerajaan Aifello Sichalwe dalam satu kenyataan berkata, setakat ini, 13 kes dilaporkan di wilayah berkenaan termasuk tiga orang maut.

Ujian terhadap pesakit bagaimanapun menunjukkan keputusan negatif untuk virus Ebola, Marburg serta COVID-19.Seorang daripada pesakit sudah pulih sepenuhnya manakala yang lain sedang diasingkan.Orang ramai di kawasan itu diminta supaya bertenang.Presiden Tanzania, Samia Suluhu Hassan pula berkata, penyakit misteri dan pelik yang dilaporkan di wilayah Lindi mungkin disebabkan oleh 'interaksi yang semakin meningkat' antara manusia dan haiwan liar. - AFP


Penunjuk perasaan antikerajaan Sri Lanka dalam perbincangan tamatkan rampasan

(Penduduk mengambil kesempatan mengunjungi kediaman rasmi Presiden Gotabaya Rajapaksa di Colombo pada 11 Julai 2022 selepas dirampas penunjuk perasaan antikerajaan/AFP)

COLOMBO, 14 Julai- Penunjuk perasaaan antikerjaaan Sri Lanka dalam perbincangan untuk menyerahkan semula bangunan rasmi milik kerajaan yang dirampas atau diduduki mereka.

Menurut wakil penunjuk perasaan, langkah itu dibuat meskipun mereka kekal dengan pendirian supaya presiden dan perdana menteri berundur atas sebab gagal menguruskan ekonomi dengan baik.

Hujung minggu lalu, penunjuk perasaan menyerbu istana Presiden Gotabaya Rajapaksa, memaksa pemimpin itu melarikan diri ke Maldives pada Rabu tatkala kumpulan aktivis turut menyerang pejabat Perdana Menteri, Ranil Wickremesinghe.

Beliau yang dinamakan Rajapaksa sebagai pemangku presiden semasa ketiadaannya, telah meminta penunjuk perasaan menyerahkan semula bangunan kerajaan yang dirampas serta mengarahkan pasukan keselamatan melakukan "apa yang perlu untuk memulihkan keadaan".

Seorang sami Buddha terkemuka yang menyokong langkah itu menggesa supaya istana presiden yang berusia lebih 200 tahun itu diserahkan kembali kepada pihak berkuasa dan perlu memastikan seni serta artifak dijaga sebaiknya.

“Bangunan ini adalah khazanah negara yang harus dilindungi," kata sami Omalpe Sobitha kepada pemberita. "Mesti ada audit yang betul dan ia perlu dikembalikan kepada pihak berkuasa."

Ratusan ribu penduduk telah mengunjungi bangunan itu sejak Rajapaksa melarikan diri manakala pengawal keselamatan terpaksa berundur, setelah bangunan dirampas penunjuk perasaan.

“Ada usaha untuk mengembalikan bangunan itu kepada pihak berkuasa,” kata seorang aktivis dalam kempen #GotaGoHome kepada AFP.

(Tentera Sri Lanka berkawal di bangunan parlimen di Colombo pada 14 Julai 2022/AFP)

Dalam ucapan di televisyen selepas ribuan penunjuk perasaan menawan pejabat Perdana Menteri di Colombo, Wickremesinghe berkata, "Mereka yang pergi ke pejabat saya mahu menghalang saya daripada melaksanakan tanggungjawab saya sebagai pemangku presiden.

“Kami tidak boleh membenarkan fasis mengambil alih. Atas sebab itu saya mengisytiharkan darurat di seluruh negara dan perintah berkurung,” tambahnya.

Bagaimanapun, perintah berkurung telah ditarik balik pada pagi Khamis, namun polis berkata pada malam seorang askar dan seorang konstabel cedera dalam pertempuran dengan penunjuk perasaan di luar bangunan parlimen.

Percubaan merampas badan perundangan itu dilihat gagal, tidak seperti di lokasi lain di mana penunjuk perasaan mencapai kejayaan yang agak menakjubkan.

Menurut hospital utama di Colombo, pada Rabu kira-kira 85 orang dimasukkan ke hospital kerana cedera. Seorang lelaki sesak nafas dan meninggal dunia selepas serangan gas pemedih mata di pejabat perdana menteri.

Semalam, Rajapaksa telah berjanji untuk meletak jawatan, namun tiada pengumuman rasmi dibuat oleh pemimpin itu setakat ini.

Ketika ini, beliau dikatakan masih berada di Maldives, dilaporkan sedang menanti jet peribadi untuk membawanya bersama isteri Ioma dan dua pengawal peribadinya ke Singapura.

Sumber diplomatik memberitahu percubaan Rajapaksa mendapatkan visa ke Amerika Syarikat telah ditolak kerana beliau telah melepaskan kerakyatan Amerika Syarikat pada 2019 sebelum bertanding jawatan presiden. -AFP


Krisis Sri Lanka: Rajapaksa sah letak jawatan

(Rakyat Sri Lanka meraikan peletakan jawatan Rajapaksa di ibu negara itu/ REUTERS)

COLOMBO, 15 Julai- Presiden Sri Lanka, Gotabaya Rajapaksa menyerahkan surat peletakan jawatan pada Khamis, menurut jurucakap Speaker Parlimen.Ini sejurus beberapa jam Rajapaksa selepas melarikan diri ke Singapura berikutan bantahan besar-besaran berhubung kemerosotan ekonomi negara itu.Pengumuman itu diraikan penunjuk perasaan yang berkumpul di luar sekretariat presiden, menentang perintah berkurung di seluruh bandar.Orang ramai membakar mercun, sambil menjerit slogan dan menari di tapak protes Gota Go Gama, yang dinamakan sempena nama pertama Rajapaksa.“Seluruh negara akan meraikannya hari ini,” kata Damitha Abeyrathne, seorang aktivis. Katanya ia merupakan satu kemenangan besar buat negara itu.

(Rajapaksa menyatakan peletakan jawatannya melalui e-mel Speaker Parlimen, semalam/ REUTERS)

“Kami tidak pernah terfikir akan membebaskan negara ini daripada mereka,” tambahnya, merujuk kepada keluarga Rajapaksa yang menguasai politik negara Asia Selatan itu selama dua dekad.Menurut jurucakap Speaker Parlimen, Rajapaksa menyerahkan peletakan jawatannya melalui e-mel pada Khamis dan ia akan menjadi rasmi pada hari hari ini, sebaik dokumen itu disahkan.Semalam, Rajapaksa beserta isteri dan dua pengawal peribadi mereka telah selamat mendarat di Singapura.Ini menjadi negara kedua bagi Rajapaksa selepas melarikan diri ke Maldives dipercayai menaiki pesawat syarikat penerbangan Saudia Air.Kementerian Luar Singapura mengesahkan Rajapaksa dibenarkan masuk ke Republik itu atas kapasiti lawatan peribadi. - REUTERS


Kes cacar monyet meningkat, New York perlu banyak bekalan vaksin

NEW YORK, 14 Julai- New York memerlukan lebih banyak bekalan vaksin cacar monyet, selepas menjadi pusat penularan penyakit itu di Amerika Syarikat.Perkara tersebut ditekankan Datuk Bandar Eric Adams semasa berbincang dengan Jabatan Kesihatan dan Perkhidmatan Manusia, serta Pusat Kawalan dan Pencegahan Penyakit (CDC)."Kami membincangkan kekangan bekalan yang dihadapi New York City dan keperluan mendesak untuk memperluas akses vaksin kami kepada lebih ramai orang, dilebih banyak kawasan kejiranan, melalui lebih banyak rakan kongsi dan pembekal," katanya dalam satu kenyataan.Pihak berkuasa kesihatan dijangka menambah 14,500 dos vaksin lagi, selepas 7,000 dos vaksin diterima pada 23 Jun lepas.

(Vaksin monkeypox diedarkan di kawasan penularan paling tinggi/AFP)

Perkhidmatan kesihatan negara itu mengutamakan dua dos vaksinasi untuk golongan berisiko seperti gay, biseksual atau lelaki lain yang melakukan hubungan seks dengan kaum sejenis dan lain-lain.

Bandar yang mempunyai kira-kira 9 juta penduduk itu setakat ini merekodkan 336 kes cacar monyet.

Cacar monyet adalah penyakit virus endemik di negara Afrika Barat dan Tengah yang menyebabkan gejala seperti demam dan ruam.


Darurat tanpa had di Sri Lanka, ketahui kronologi krisis memuncak

(Penduduk Sri Lanka melawat kediaman presiden di Colombo pada 13 Julai 2022 selepas kediaman itu diserbu peserta protes/AFP)

COLOMBO, 13 Julai- Sri Lanka yang dilanda krisis kewangan yang serius hari ini mengisytiharkan darurat tanpa had di seluruh negara, beberapa jam selepas Presiden Gotabaya Rajapaksa meninggalkan negara itu, menurut kenyataan pejabat perdana menteri.

“Memandangkan presiden berada di luar negara, darurat telah diisytiharkan untuk menangani situasi negara,” kata Dinouk Colombage, jurucakap Perdana Menteri Ranil Wickremesinghe, kepada AFP.

Menurut polis pihaknya juga terpaksa menguatkuasakan perintah berkurung di seluruh Wilayah Barat, termasuk ibu negara Colombo, bagi membendung protes yang semakin meningkat selepas Rajapaksa meninggalkan negara ke Maldives menggunakan pesawat tentera.

Ribuan penunjuk perasaan telah mengelilingi pejabat perdana menteri, mendorong polis melepaskan gas pemedih mata untuk menghalang mereka daripada menyerbu kawasan itu.

"Terdapat protes berterusan di luar pejabat perdana menteri di Colombo dan perintah berkurung terpaksa dikuat-kuasakan untuk mengawal keadaan," kata seorang pegawai kanan polis kepada AFP.

Penduduk di negara yang dihuni kira-kira 22 juta orang sejak berbulan lalu berdepan pelbagai masalah seperti pemotongan bekalan elektrik, kekurangan makanan, bahan api dan kadar inflasi yang melambung tinggi.

Sejak berbulan juga, penduduk mengadakan protes menuntut Presiden Rajapaksa meletak jawatan kerana gagal menguruskan ekonomi negara sehingga menyebabkan Sri Lanka berdepan masalah kewangan yang kronik.

Rajapaksa mengumumkan darurat sementara, memberikan kuasa menyeluruh kepada pasukan keselamatan negara untuk menangkap dan menahan suspek yang mengugat kerajaan selepas protes memuncak.

-3 April: Menteri Kabinet Meletak Jawatan-

Hampir ke semua menteri kabinet meletak jawatan semasa mesyuarat yang berlangsung pada lewat malam, meninggalkan pentadbiran Rajapaksa dan abangnya Mahinda selaku Perdana Menteri.

Sehari selepas itu, giliran Gabenor Bank Pusat pula mengumumkan perletakan jawatan, setelah menolak gesaan untuk terus mendapatkan bantuan daripada Tabung Kewangan Antarabangsa (IMF).

-5 April: Presiden Hilang Sokongan Majoriti-

Masalah Presiden Rajapaksa semakin meruncing selepas Menteri Kewangan Ali Sabry meletak jawatan sehari selepas beliau dilantik menjawat jawatan itu.

Rajapaksa hilang sokongan majoriti ahli parlimen selepas bekas sekutunya turut mendesak beliau meletak jawatan. Susulan itu, darurat diisytiharkan.

Menurut para doktor, bekalan ubat penting hampir kehabisan, memberi amaran bahawa krisis bakal berakhir dengan lebih banyak nyawa terkorban berbanding pandemik COVID-19.

-12 April: Gagal Bayar Hutang Luar Negara-

Kerajaan mengumumkan kegagalan untuk membayar hutang luar sebanyak AS$51 bilion, ‘pilihan terakhir’ yang ada selepas negara kehabisan wang untuk mengimport barangan yang sangat diperlukan.

Polis dilapor telah membunuh seorang penunjuk perasaan, kematian pertama selepas beberapa minggu penduduk mengadakan protes antikerajaan.

Hari berikutnya, IMF menyatakan telah meminta Sri Lanka supaya menyusun semula hutang luar negerinya yang mencecah jumlah besar jika mahu IMF meluluskan pakej menyelamat seperti yang diminta.

Sekumpulan penyokong setia kerajaan yang datang dari luar bandar menyerang kumpulan penunjuk perasaan yang berkhemah di luar pejabat presiden di pinggir laut, Colombo.

Sembilan orang dilapor terbunuh dan ratusan lagi cedera dalam serangan balas yang menyasarkan mereka yang bertanggungjawab atas keganasan sebelum itu selain rumah ahli parlimen turut dibakar.

Mahinda Rajapaksa meletak jawatan sebagai Perdana Menteri dan terpaksa diselamatkan oleh tentera selepas ribuan penunjuk perasaaan menyerbu kediamannya di Colombo.

Beliau diganti oleh Ranil Wickremesinghe, ahli politik veteran yang pernah berkhidmat selama beberapa penggal sebagai premier atau perdana menteri.

Kementerian Pertahanan mengeluarkan arahan kepada tentera untuk menembak sesiapa sahaja yang terlibat dalam rompakan atau “menyebabkan bahaya kepada nyawa manusia”.

Namun, perintah berkurung itu dibantah penunjuk perasaan dan kemudian perintah itu ditarik balik pada akhir bulan.

Pegawai tertinggi polis di Colombo turut diserang dan kenderaannya dibakar.

(Seorang pemuda mengibarkan bendera Sri Lanka di luar sekretariat presiden di Colombo pada 13 Julai 2022 selepas sekumpulan besar penunjuk perasaan menyerbu kediaman presiden/AFP)

PBB memberi amaran bahawa Sri Lanka sedang berdepan krisis kemanusiaan yang teruk dengan jutaan penduduk memerlukan bantuan segera.

Lebih tiga perempat penduduk telah mengurangkan pengambilan makanan harian disebabkan kekurangan bekalan makanan dihadapi negara, kata PBB.

-27 Jun: Jualan Bahan Api Digantung-

Kerajaan Sri Lanka menyatakan mereka hampir kehabisan bahan api dan menghentikan semua penjualan petrol kecuali kepada perkhidmatan penting.

Data yang dikeluarkan kerajaan menunjukkan inflasi telah mencecah rekod tertinggi untuk bulan kesembilan berturut-turut, sehari selepas IMF meminta Sri Lanka mengekang kenaikan harga.

Presiden Rajapaksa terpaksa meninggalkan kediaman rasminya di Colombo dengan bantuan tentera, sejurus sebelum peserta demonstrasi menyerbu perkarangan kediaman tersebut.

Beliau dibawa ke satu lokasi tidak didedahkan.

Gambar yang diambil dari dalam kediaman menunjukkan peserta protes bersorak kegembiraan, melompat ke dalam kolam dan ada yang menyelongkar sambil menikmati kemewahan bilik tidur presiden.

Kediaman Wickremesinghe turut dibakar. Menurut Polis, beliau dan keluarganya tidak berada di kediaman tersebut.

Susulan itu, Rajapaksa menawarkan diri untuk berundur pada 13 Julai, menurut speaker parlimen Mahinda Abeywardana dalam satu kenyataan yang disiarkan menerusi televisyen.

Presiden Rajapaksa dilapor terbang meninggalkan negara ke Maldives menggunakan pesawat tentera, bersama-sama isterinya dan turut diiringi pengawal peribadi.

Sebelum itu, ketika di lapangan terbang Colombo, kakitangan imigresen tidak membenarkan sebarang perkhidmatan VIP dan mendesak semua penumpang melalui kaunter awam untuk sebarang urusan penerbangan.

Menurut seorang pegawai keselamatan, wakil parti presiden enggan melalui saluran biasa kerana bimbang dengan reaksi ganas orang ramai. -AFP


China hentikan ujian COVID-19 beberapa barangan import

BEIJING, 13 Julai- China akan berhenti melakukan ujian dan pembasmian kuman beberapa barangan import, ketika Beijing sedang bergelut untuk mengimbangi desakan terhadap sifar COVID-19 ditambah kebimbangan kelembapan ekonomi.Sekatan ke atas barangan import sebelum ini telah mewujudkan kesesakan untuk beberapa produk, yang menyaksikan dalam satu keadaan beribu-ribu tan buah tropika terpaksa menunggu berhari-hari di sempadan sementara pemandu menunggu giliran untuk dibenarkan masuk ke China."Barangan yang tidak disejukkan, termasuk penghantaran arang batu, bijih mineral, bahan makanan dan makanan haiwan kini boleh memasuki China tanpa diuji," menurut kenyataan NHC.NHC berkata keputusan itu bertujuan untuk "memastikan kestabilan rantaian perindustrian dan bekalan" serta menyatakan "di bawah keadaan suhu bilik novel coronavirus hanya boleh bertahan untuk masa yang singkat di permukaan kebanyakan objek".Sementara itu produk sejuk beku akan terus diuji di bawah peraturan semasa.Para saintis mengatakan terdapat sedikit bukti bahawa coronavirus yang dibawa pada objek seperti produk sejuk boleh menjangkiti manusia, walaupun CDC Amerika Syarikat mengesyorkan membasmi kuman permukaan yang telah disentuh dengan kerap oleh pesakit COVID-19.China kekal terikat dengan dasar sifar-COVID-19, dengan menghalang penularan baharu termasuk penutupan segera, kuarantin paksa dan sekatan perjalanan yang membebankan walaupun ianya mendatangkan kesan buruk pada psikologi orang awam dan dan merosakkan ekonomi.-AFP

(Sebelum ini, semua produk import yang memasuki negara China perlu melalui proses nyahkuman)


COVID-19 belum berakhir- WHO

GENEVA, 13 Julai- Lonjakan baharu kes jangkitan COVID-19 menunjukkan wabak itu masih belum berakhir.Amaran itu disuarakan Ketua Pengarah Pertubuhan Kesihatan Sedunia (WHO), Tedros Adhanom Ghebreyesus.Beliau turut menyuarakan kebimbangan jumlah kes akan terus meningkat, sekali gus memberi tekanan kepada sistem kesihatan dan pekerja.Jumlah kes COVID-19 yang dilaporkan kepada WHO meningkat 30 peratus dalam tempoh dua minggu lalu. Sebahagian besarnya didorong oleh subvarian Omicron dan tindakan menarik langkah kawalan.

(Ketua Pengarah Pertubuhan Kesihatan Sedunia, Tedros Adhanom Ghebreyesus/AFP)

"Gelombang baharu virus itu menunjukkan sekali lagi bahawa COVID-19 belum menunjukkan tanda berakhir. Apabila virus itu mendekati, kita perlu mencegahnya," katanyaTedros menegaskan, susulan penularan COVID-19 dan kemasukan ke hospital kembali meningkat, kerajaan mesti menggunakan peraturan kesihatan sedia ada.Antaranya pemakaian pelitup muka, pengudaraan yang lebih baik serta protokol ujian dan rawatan."Sub-varian Omicron, seperti BA.4 dan BA.5, terus mendahului gelombang kes, kemasukan ke hospital dan kematian di seluruh dunia," kata Tedros."Pemantauan telah berkurangan dengan ketara termasuk ujian saringan dan penjujukan. Ini menjadikannya semakin sukar untuk menilai kesan varian pada jangkitan, ciri penyakit dan keberkesanan langkah pencegahan", kata Tedros.Tambahnya, ujian, rawatan dan vaksin tidak dilaksanakan dengan berkesan."Virus ini bebas menular dan terdapat negara yang tidak menguruskan secara berkesan seperti kemasukan ke hospital bagi jangkitan kes akut dan peningkatan jumlah pesakit dengan simptom Long COVID-19", katanya.-AFP


Tangani inflasi: Bank of Korea naikkan kadar faedah sebanyak separuh mata

SEOUL, 13 Julai- Bank Pusat Korea Selatan mengumumkan kenaikan bersejarah kadar faedah sebanyak separuh mata dalam usaha menangani inflasi yang semakin meningkat, terutama kos tenaga atau bahan api yang melambung tinggi kesan perang di Ukraine.

Bank of Korea (BOK) telah menaikkan kadar dasar penanda arasnya sebanyak 50 mata asas kepada 2.25%, menurut bank itu menerusi Twitter, peningkatan paling tinggi sejak rangka kerja semasa dilaksanakan pada 1999.

Keputusan itu dibuat selepas ekonomi ke-4 terbesar Asia itu menunjukkan pemulihan daripada kelembapan ekonomi akibat COVID-19 yang menyebabkan harga bahan api dan bahan mentah naik.

Bulan lepas, indeks harga pengguna negara meningkat 6%, mencecah paras tertinggi sejak krisis kewangan Asia lebih dua dekad lalu.

Berdasarkan data kerajaan, meskipun eksport Korea Selatan kekal sebagai pemacu utama pertumbuhan ekonomi, negara itu mencatatkan defisit perdagangan untuk dua bulan berturut-turut pada Mei kesan peningkatan kos import.

Bank pusat di seluruh dunia telah melaksanakan beberapa siri kenaikan kadar faedah kesan daripada perang Rusia di Ukraine yang telah menyebabkan lonjakan harga bahan api dan makanan sekali gus mendorong inflasi.

BOK telah mengurangkan unjuran pertumbuhan pada tahun ini kepada 2.7% pada Mei, turun daripada 3%, tiga bulan sebelum itu. -AFP


Twitter Inc saman Elon Musk

WILMINGTON, 13 Julai- Firma teknologi, Twitter Inc menyaman Elon Musk pada hari Selasa kerana melanggar perjanjian bernilai AS$44 bilion untuk membeli platform media sosial berkenaan dan meminta mahkamah Delaware mengarahkan orang terkaya di dunia untuk melengkapkan pembelian pada AS$54.20 setiap saham seperti yang dipersetujui."Musk nampaknya tidak seperti mana-mana pihak lain yang tertakluk kepada undang-undang kontrak Delaware dimana dia bebas untuk mengubah fikirannya, memusnahkan syarikat, mengganggu operasi syarikat, memusnahkan nilai pemegang saham dan berlalu pergi," kata aduan itu.Tuntutan undang-undang itu menjadikan ia sebagai isu terbesar dalam sejarah Wall Street yang melibatkan salah seorang usahawan paling terkenal dunia.Jumaat lalu, Musk berkata dia menamatkan perjanjian tersebut susulan Twitter melanggar perjanjian kerana gagal mengemukakan maklumat berhubung akaun palsu atau 'spam' pada laman sosial itu.Namun, Twitter enggan memberikan maklumat lanjut mengenai akaun 'spam' itu kerana bimbang Musk akan membina platform lain sebagai pesaingnya selepas mendapatkan pemerolehan maklumat itu.Twitter turut menyebut alasan yang dipetik oleh Musk sebagai "dalih" yang tidak mempunyai merit dan berkata keputusannya untuk pergi lebih berkaitan dengan penurunan dalam pasaran saham, terutamanya untuk saham teknologi.Saham Twitter naik kepada AS$51.70 (RM229) seunit pada April lalu bila Musk mengumumkan hasratnya mahu membeli syarikat itu.Namun, harganya jatuh kepada AS$35.76 (RM158) seunit sebulan selepas itu apabila komitmen Musk mula dipertikaikan dan semalam saham Twitter jatuh lagi kepada AS$37 (RM164) seunit.- REUTERS

Berita berkaitanElon Musk tangguh sementara beli TwitterTwitter terima tawaran pengambilalihan Elon Musk bernilai AS$44 bilion


Lapan calon bertanding untuk jawatan perdana menteri baharu Britain

LONDON, 13 Julai- Lapan ahli parlimen Konservatif akan bersaing untuk menjadi Perdana Menteri baharu Britain.Antaranya bekas Menteri Kewangan Rishi Sunak, penggantinya Nadhim Zahawi, Setiausaha Luar Liz Truss, bekas Menteri Pertahanan, Penny Mordaunt dan bekas Menteri Kesihatan Jeremy Hunt.Kesemua mereka menerima sokongan lebih 20 ahli Parlimen.Pesaing lain terdiri daripada Kemi Badenoch, Suella Braverman dan Tom Tugendhat.

(Atas dari kiri: Liz Truss, Rishi Sunak, Penny Mordaunt dan Nadhim Zahawi. Bawah dari kiri: Tom Tugendhat , Suella Braverman, Jeremy Hunt dan Kemi Badenoch/AFP)

Sementara itu, Menteri Kesihatan Sajid Javid menarik diri daripada bertanding selepas tidak mendapat sokongan yang mencukupi.Boris Johnson kekal sebagai Perdana Menteri di Downing Street sehingga pertandingan dalaman parti menemui penggantinya. Keputusan itu bakal diketahui September ini.Tetapi parti pembangkang utama Buruh berkata ia akan cuba memaksa undi tidak percaya kepada kerajaan untuk cuba mengeluarkannya daripada jawatan lebih awal.Pemimpin pembangkang dari Parti Buruh Keir Starmer berkata bahawa dengan tindakan mereka minggu lalu, Tories telah menyimpulkan bahawa perdana menteri tidak layak untuk memegang jawatan.Buruh mahukan undi pada hari Rabu. Daily Telegraph melaporkan bahawa kerajaan telah menolak masa untuk membahaskan usul itu.-AFP


Rajapaksa tiba di Maldives, menuju lokasi tidak didedahkan

COLOMBO, 13 Julai- Presiden Sri Lanka, Gotabaya Rajapaksa mendarat di Maldives pada Rabu, menjelang peletakan jawatannya, menurut pegawai tempatan.Sumber imigresen memberitahu AFP, Rajapaksa bersama isteri dan pengawal peribadinya adalah antara empat penumpang di dalam pesawat tentera Antonov-32 yang berlepas dari Lapangan Terbang Antarabangsa Utama Sri Lanka.Setibanya di Maldives mereka dibawa ke lokasi yang tidak didedahkan dengan iringan polis, kata seorang pegawai lapangan terbang di Male.

(Orang ramai melawat kediaman rasmi Rajapaksa di Colombo selepas ia ditakluki penunjuk perasaan antikerajaan pada 9 Julai/AFP)

Pelepasan pemimpin berusia 73 tahun berkenaan sebelum itu telah dihalang selama lebih 24 jam oleh kakitangan imigresen di Colombo yang dilihat sebagai memalukan.Rajapaksa ingin berlepas ke Dubai dengan penerbangan komersial, tetapi kakitangan di Lapangan Terbang Antarabangsa Bandaranaike menarik diri daripada perkhidmatan VIP dan menegaskan bahawa semua penumpang perlu melalui kaunter awam.Pihak parti Presiden enggan melalui saluran biasa kerana bimbang reaksi orang ramai dan terlepas empat penerbangan pada Isnin yang mungkin membawa mereka ke Emiriah Arab Bersatu (UAE) kata seorang pegawai keselamatan.Pelepasan penerbangan tentera untuk mendarat di negara jiran terdekat India tidak diperoleh serta-merta dan pada Selasa, kumpulan itu menuju ke pangkalan tentera laut dengan tujuan untuk melarikan diri melalui laut. -AFP


PM baharu Britain dijangka diumum 5 September

(Salinan akhbar Evening Standard, yang memaparkan berita bahawa Perdana Menteri Britain Boris Johnson telah meletak jawatan sebagai ketua Parti Konservatif, diletakkan untuk diedarkan, di tengah London pada 7 Julai 2022/AFP)

LONDON, 12 Julai- Perdana Menteri Britain yang baharu menggantikan Boris Johnson yang melepaskan jawatan itu Khamis lalu, bakal diumumkan pada 5 September ini.Pengerusi Jawatankuasa Parti Konservatif 1922, Graham Brady berkata, pihaknya yang mengadakan pemilihan Tory memutuskan bahawa calon perlu mendapat sokongan sekurang-kurangnya 20 Ahli Parlimen ketika pencalonan dibuka pada Selasa, lapor Xinhua.Pusingan pertama pengundian dalam kalangan Ahli Parlimen Tory akan diadakan pada Rabu, sambil menambah calon perlu memperoleh 30 undi bagi melayakkan diri ke pusingan kedua yang akan berlangsung pada Khamis.Hanya dua calon akan ke pusingan seterusnya sebelum persidangan Parlimen ditangguhkan pada 21 Julai, katanya.Dua calon itu kemudiannya akan melalui undi pos dalam kalangan ahli Konservatif seramai kira-kira 200,000 orang dan pemenang akan menjadi pemimpin baharu Tory, sekali gus dilantik sebagai perdana menteri baharu UK."Kami perlu memastikan tempoh masa yang mencukupi sebelum keputusan diumumkan pada 5 September," tambahnya.Setakat ini, 11 calon mencalonkan diri untuk merebut jawatan pemimpin Parti Konservatif, termasuk Menteri Perdagangan Antarabangsa, Penny Mordaunt; Setiausaha Luar, Liz Truss; bekas Canselor Perbendaharaan, Rishi Sunak dan bekas Setiausaha Kesihatan, Sajid Javid.Kebanyakan calon berikrar mengurangkan cukai, susulan kos sara hidup yang semakin menghimpit.

(Boris Johnson melepaskan jawatan Perdana Menteri Britain Khamis lalu susulan peletakan jawatan menteri Kabinet dan pegawai kerajaan lain sebagai protes terhadap kepimpinannya/AFP)

Johnson terpaksa melepaskan jawatannya pada Khamis susulan peletakan jawatan menteri Kabinet dan pegawai kerajaan lain sebagai protes terhadap kepemimpinannya.

Beliau akan terus berkhidmat sebagai perdana menteri sementara sehingga pemimpin Tory baharu dipilih.Johnson, yang memperoleh kemenangan besar dalam pilihan raya umum pada 2019, hilang sokongan selepas terpalit pelbagai skandal, termasuk Partygate dan skandal Pincher membabitkan salah laku seksual. -BERNAMA


Rusia catat kes pertama cacar monyet

MOSCOW,12 Julai- Rusia merekodkan kes pertama cacar monyet yang dikesan pada seorang lelaki yang pulang dari mengembara mengelilingi negara Eropah.Perkara itu dimaklumkan badan pemerhati keselamatan pengguna, Rospotrebnadzor pada Selasa, namun risiko jangkitan kepada orang lain adalah terhad."Penyakit ini beredar dalam bentuk yang ringan. Tiada ancaman kepada nyawa," kata Rospotrebnadzor.Cacar monyet adalah penyakit virus yang menyebabkan gejala seperti selsema dan lesi kulit. Ia endemik di bahagian Afrika.Lebih 50 negara di mana cacar monyet tidak diklasifikasikan sebagai endemik melaporkan wabak penyakit jangkitan virus itu, ketika keseluruhan kes disahkan melebihi angka 7,600. -REUTERS


Shinzo Abe selamat disemadikan

(Abe berusia 52 tahun ketika menjadi Perdana Menteri termuda pada 2006, selepas era perang, namun terpaksa meletak jawatan kerana masalah usus/ AFP)

TOKYO, 12 Julai- Bekas Perdana Menteri Jepun, paling lama berkhidmat Shinzo Abe akhirnya disemadikan, semalam.Rakyat Jepun berbaris di jalan raya memberikan penghormatan terakhir terhadap mendiang.Majlis pengebumian mendiang diadakan di Kuil Zojoji di Tokyo yang hanya disertai keluarga dan rakan rapat.Upacara dimulakan dengan bersembahyang sepanjang malam dengan diketuai isteri mendiang, Akie Abe.

(Orang ramai meletakkan bunga pada gambar bekas Perdana Menteri Jepun, Shinzo Abe, ketika upacara pengebumian di Kuil Zojoji, Tokyo/ AFP)

Di luar pekarangan kuil tersebut, Ahli Parlimen Jepun kelihatan membakar kemenyan dan meletakkan bunga sebagai tanda penghormatan terakhir.Sementara itu, kerajaan Jepun pada Isnin menganugerahkan anugerah tertinggi ‘Collar of the Supreme Order of the Chrysanthemum’ kepada Abe.Anugerah itu diperbuat daripada emas tulen dan dipakai oleh maharaja Jepun.

Abe memperkenalkan pelan pemulihan ekonomi, 'Abenonics', bagi membangunkan semula Jepun dengan meningkatkan perbelanjaan kerajaan, melonggarkan dasar kewangan dan mengurangkan kerenah birokrasi. Abe, 67 tahun, ditembak mati ketika sedang berkempen Jumaat lalu, di bandar Nara, barat Jepun. -AFP


Usul undi tidak percaya gagal guling kerajaan Perancis

PARIS, 12 Julai- Perdana Menteri Perancis Elisabeth Borne semalam terselamat daripada undi tidak percaya apabila usul itu gagal mendapat sokongan majoriti.Parlimen menolak usul dikemukakan Kesatuan Rakyat Sosial dan Ekologi Baharu (NUPES) dan hanya memperoleh sokongan 146 daripada 577 Ahli Parlimen, lapor Agensi Anadolu.Borne mengecam percubaan parti pembangkang untuk menjatuhkan kerajaannya, sambil menyifatkan cubaan itu mengganggu tugas Parlimen."Perancis memerlukan kerajaan yang menjalankan tugasnya, tetapi sebahagian lagi mahu menyekatnya," katanya.Di Perancis, usul undi tidak percaya pernah diluluskan ketika kerajaan pimpinan Georges Pompidou berkuasa pada 1962, hingga terpaksa meletak jawatan, tetapi kembali berkuasa dalam pilihan raya seterusnyaParti berhaluan kanan yang diketuai Marine le Pen - pencabar Presiden Emmanuel Macron - tidak menyokong usul itu.

(Perdana Menteri Perancis, Elisabeth Borne / FOTO REUTERS)

Alexandre Loube, ahli parti itu berkata kerajaan perlu mengelak daripada menghadapi lagi satu krisis tatkala negara sedang dilanda "krisis sosial, ekonomi dan keselamatan."Pemimpin gabungan NUPES mempertahankan usul itu dan mendakwa kurang kepercayaan terhadap kerajaan Borne.Perikatan Macron hilang majoriti dan parti pembangkang juga menolak tawarannya untuk membentuk "kerajaan perpaduan". -BERNAMA


Polis digesa kuat kuasa undang-undang terhadap penjual ganja di tempat awam

BANGKOK, 12 Julai- Timbalan Perdana Menteri Thailand, Anutin Charnvirakul, menggesa pihak polis menguatkuasakan undang-undang terhadap penjual ganja di tempat awam termasuk sekolah.Beliau yang juga Menteri Kesihatan Awam, menyatakan kebimbangannya sejak negara itu mengeluarkan ganja daripada senarai narkotik pada 9 Jun lalu.Menurutnya, langkah itu sebenarnya hanya untuk kepentingan industri perubatan, namun ramai menyangka penggunaan ganja kini boleh dilakukan secara bebas.

Malah mereka menyalahguna ganja untuk aktiviti rekreasi.Majoriti rakyat Thailand yang mengikuti satu kaji selidik menyatakan kebimbangan mereka mengenai kesan ganja dikeluarkan dari senarai narkotik.


Brazil import diesel Rusia

SAO PAULO, 12 Julai- Presiden Brazil Jair Bolsonaro semalam mengumumkan kerajaannya telah mencapai perjanjian untuk mengimport bahan api diesel dari Rusia sebagai sebahagian daripada langkah menurunkan harga bahan api di negara ini."Ia sudah dimuktamadkan. Diesel akan tiba di Brazil dari Rusia dalam tempoh 60 hari," lapor Xinhua memetik Bolsonaro dalam sidang media.Bolsonaro mempertahankan keputusan mengimport diesel Rusia kerana ia lebih murah berbanding pembekal asing lain.

"Brazil mengimport hampir 30% diesel untuk kegunaan negara. Kita mesti mengimport daripada mereka yang menawarkan harga berpatutan," katanya. Brazil mengambil pendirian berkecuali berhubung konflik Ukraine dan Rusia. -BERNAMA


Komposer runut bunyi ikonik James Bond meninggal dunia

LONDON, 12 Julai- Komposer British Monty Norman, yang terkenal kerana menulis muzik tema ikonik untuk filem James Bond, meninggal dunia pada usia 94 tahun, pada Isnin."Dengan penuh kesedihan kami berkongsi berita bahawa Monty Norman meninggal dunia pada 11 Julai 2022 selepas sakit," menurut satu kenyataan di laman web rasmi Monty Norman.Norman atau nama sebenarnya Monty Noserovitch dilahirkan di London timur, pada 4 April 1928.Dia memulakan kerjaya nyanyiannya dengan menyertai band sebelum beralih kepada mengarang, menulis lagu untuk muzikal dan filem termasuk "Songbook" dan "Poppy and Make Me An Offer" dan untuk bintang pop seperti Cliff Richard.Karyanya meletup selepas menghasilkan lagu untuk filem James Bond pertama, "Dr No", pada tahun 1962, walaupun pengeluar filem menyebut John Barry yang menyusun semula karya itu.Barry berkata dia sebenarnya telah menulis karya itu, tetapi Norman memenangi kes libel terhadap Sunday Times apabila ia membuat tuntutan serupa.Lagu tema tersebut menjadi sebahagian daripada jenama Bond, yang dipaparkan dalam 24 filem berikutnya.-AFP

(Monty Norman meninggal dunia pada usia 94 tahun)


Dakwa janin dalam kandungan juga dikira 'seorang manusia' wanita hamil tidak puas hati disaman kerana memandu di lorong 'carpool'

LOS ANGELES, 12 Julai- Seorang wanita hamil di Texas yang didenda kerana memandu secara solo di lorong 'carpool' berkata, janinnya mesti dikira sebagai penumpang susulan undang-undang pengguguran baharu yang ketat.Brandy Bottone, 32 tahun hamil 34 minggu, bertekad untuk memperjuangkan haknya di mahkamah selepas dia didenda atas kesalahan tersebut di Dallas bulan lalu.Bottone, memandu di lorong yang dikhaskan untuk kenderaan yang membawa sekurang-kurangnya dua orang, fakta yang dia sendiri tidak pertikai.Tetapi Bottone memberitahu seorang pegawai polis bahawa anak yang dikandungnya dikira sebagai seorang lagi penumpang di sisi undang-undang, kerana Mahkamah Agung Amerika Syarikat beberapa hari sebelum itu membatalkan undang-undang persekutuan yang telah wujud selama beberapa dekad yang menjamin akses wanita kepada pengguguran."Dia berkata, 'Adakah orang lain di dalam kereta itu?'" Bottone memberitahu CNN pada hari Ahad."Saya menunjuk ke arah perut saya dan saya katakan, 'Di sini,'" katanya.Apabila anggota polis itu berkata bahawa mengandung 'tidak dikira' kerana kedua-dua orang itu mesti "di luar badan," Bottone menegaskan bahawa 'ini adalah bayi.'Kanun jenayah Texas, seperti kebanyakan negeri konservatif, mengiktiraf janin sebagai 'orang', tetapi ini nampaknya tidak terpakai untuk undang-undang yang mengawal selia pengangkutan.Malah sebelum Roe lwn Wade dibatalkan bulan lalu, undang-undang Texas baharu telah mengharamkan hampir semua pengguguran selepas usian kandungan enam minggu.Namun itu agak sukar kerana ramai wanita tidak mengetahui bahawa mereka hamil sebelum tempoh itu.-AFP

(Brandy Bottone, 32 tahun hamil 34 minggu, berikrar untuk memperjuangkan haknya di mahkamah)


PM Sri Lanka sah akan letak jawatan

SRI LANKA, 12 Julai - Perdana Menteri Sri Lanka Ranil Wickremesinghe bersedia meletak jawatan untuk memberi laluan kepada kerajaan semua parti, kata pejabatnya dalam satu kenyataan hari ini.Bagaimanapun, sehingga kini, beliau belum memaklumkan bila akan berundur. Ini selepas beribu-ribu penunjuk perasaan menyerbu kediaman rasmi presiden di Colombo.Beliau berharap peralihan kuasa dapat dilaksana secara aman.

(Penunjuk perasaan membantah di dalam Rumah Presiden, selepas Presiden Gotabaya Rajapaksa melarikan diri, di tengah-tengah krisis ekonomi negara, di Colombo, Sri Lanka / Foto Reuters)

Askar dan polis tidak dapat menahan orang ramai yang melaungkan penunjuk perasaan yang menuntut peletakan jawatan Presiden Gotabaya Rajapaksa, ketika kemarahan orang ramai terhadap krisis ekonomi terburuk negara itu dalam tujuh dekad.Justeru, rakyat diminta menghormati undang-undang dan menghentikan protes.Peletakan jawatan Wickremesinghe akan membuka laluan kepada pemerintah perpaduan untuk mentadbir Sri Lanka, yang kini berdepan krisis ekonomi dan jenayah rasuah terburuk hingga mengakibatkan negara itu muflis.Pejabat Perdana Menteri turut mengesahkan Presiden - Gotabaya Rajapaksa akan meletak jawatan esok.Rajapaksa meninggalkan kediaman rasmi semalam sebagai langkah keselamatan menjelang demonstrasi hujung minggu yang dirancang, kata dua sumber kementerian pertahanan. Reuters tidak dapat mengesahkan dengan segera di mana presiden itu berada.Wickremesinghe mengadakan perbincangan dengan beberapa pemimpin parti politik untuk memutuskan langkah yang perlu diambil berikutan pergolakan itu.“Wickremesinghe telah memberitahu pemimpin parti bahawa beliau sanggup meletakkan jawatan sebagai perdana menteri dan memberi laluan kepada kerajaan semua parti untuk mengambil alih,” kata pejabatnya dalam satu kenyataan.Wickremesinghe juga dipindahkan ke lokasi yang selamat, kata sumber kerajaan kepada Reuters. - REUTERS


19 maut dalam tembakan rambang, polis buru suspek

AFRIKA SELATAN, 12 Julai - Polis sedang memburu suspek yang membunuh sekurang-kurangnya 19 individu dalam dua kes tembakan rambang berasingan di Johannesburg.4 terkorban manakala 8 lagi cedera di sebuah kedai minuman di Pietermaritzburg pada Sabtu.Serangan kedua pula berlaku di sebuah bar di Nomzamo Park, Soweto; dengan 15 ditembak mati dan 9 cedera.

(Pegawai Perkhidmatan Polis Afrika Selatan (SAPS) menguatkuasakan perimeter di sekeliling tempat kejadian. / Foto AFP)

Pihak berkuasa sedang mencari petunjuk berikutan bilangan suspek yang diburu dalam serangan itu belum diketahui.Dalam pada itu, wujud desakan untuk mengawal atau menutup operasi kedai minuman yang tidak berdaftar di kawasan perumahan dan perbandaran bagi mengelakkan kejadian sama berulang.Penduduk juga bimbang dengan ancaman terhadap keselamatan mereka. - AFP


Bandar terbesar di Pakistan dilanda banjir akibat musim tengkujuh

(Kelihatan seorang lelaki bersama isteri dan dua anaknya mengharungi jalan yang dinaiki air semasa musim tengkujuh di Karachi, Pakistan 9 Julai 2022/REUTERS)

KARACHI, 11 Julai- Hujan lebat menyebabkan banjir dan kerosakan besar di ibu negara Pakistan, Karachi pada Isnin, malah membanjiri daerah perniagaan, kata pegawai.Kebanyakan laluan bawah tanah dibanjiri dan tiada tempat untuk mengepam air, menurut ketua menteri wilayah Sindh, Murad Ali Shah kepada pemberita.Beliau berkata hujan dengan julat besar yang tidak pernah berlaku sebelum ini turun dalam tempoh tiga jam.Satu kematian telah disahkan dalam kejadian terbaharu ekoran hujan Monsun, menambah kepada 29 kematian yang dilaporkan sejak ia bermula bulan lepas.Jalan-jalan di kawasan utama bandar itu termasuk kompleks Pihak Berkuasa Perumahan Pertahanan (DHA) dan Clifton dinaiki air.Jalan-jalan utama Karachi, yang menempatkan institusi kewangan dan ibu pejabat bank termasuk bank pusat Pakistan, turut dinaiki air dan usaha menyelamat menggunakan bot untuk mengeluarkan mereka yang terkandas.Tentera Laut Pakistan juga mengambil bahagian dalam operasi bantuan dan menyelamat. -REUTERS

(Penduduk meredah jalan yang dinaiki air semasa musim tengkujuh di Karachi, Pakistan 9 Julai 2022/REUTERS)


Omysha, gajah kedua maut akibat herpes

(Indi mengucapkan selamat tinggal kepada anak kesayangannya. Omysha berumur lapan tahun, maut akibat virus herpes EEHV yang turut meragut nyawa adiknya beberapa hari sebelumnya/FOTO FB The Tragedy of Zoo Elephants)

ZURICH, 11 Julai- Seekor lagi gajah mati akibat jangkitan herpes gajah di Zoo Zurich, kurang dua minggu selepas haiwan sama disahkan mati akibat virus ituJurucakap Zoo Zurich, Pascal Marty berkata, gajah Asia betina bernama Omysha berusia lapan tahun itu mati pada malam Ahad, walaupun sudah menerima ubat antivirus dan infus plasma darah, kata jurucakap zoo Pascal Marty.Katanya, kakak Omysha, Chandra dan ibunya, Indi, diberi masa untuk mengucapkan selamat tinggal kepada gajah itu, satu pertimbangan penting dalam haiwan yang mempunyai hubungan sosial yang kukuh.Sebelum ini, seekor gajah jantan berusia dua tahun bernama Umesh yang juga adik kepada Omysha maut akibat virus sama pada akhir Jun.

(Anak gajah jantan berusia dua hari Umesh berjalan di antara ibunya Indi yang berusia tiga puluh empat tahun dan kakaknya Omysha di Taman Gajah Kaeng Krachan di zoo di Zurich, Switzerland 6 Februari 2020/REUTERS)

"Sangat sedih Omysha meninggal dunia. Kakitangan kami melakukan segala yang kami mampu untuknya, namun malangnya mereka tidak dapat menyelamatkannya.

"Ia masa yang penuh emosi bagi kakitangan kerana mereka tinggal dan bekerja dengan haiwan, melihat kelahiran dan kematian, dan benar-benar mengenali haiwan itu," kata Marty.Hampir semua gajah membawa virus herpes secara laten, bermaksud mereka tidak menunjukkan sebarang gejala dan ia tidak dapat dikesan dalam ujian.Penyakit ini menyerang terutamanya gajah muda, yang sistem imunnya tidak cukup matang untuk menghasilkan antibodi bagi melawannya.Pihak zoo berkenaan berkata, pakar patologi mula memeriksa Omysha untuk lebih memahami virus dan membangunkan kaedah rawatan yang lebih baik."Sehingga kini tiada kes akut herpes lain dalam enam gajah yang lain, walaupun kakitangan sedang mengawasi anak bongsu berusia lima tahun yang diberi nama Ruwani," katanya. - REUTERS


Gazprom Rusia hadkan bekalan gas ke Itali

(Logo tenaga Rusia Gazprom di salah satu stesen minyaknya di Moscow/AFP)

ROME, 11 Julai- Firma tenaga Rusia Gazprom pada Isnin mengehadkan bekalan gasnya ke Itali sebanyak satu pertiga, kata syarikat mega bahan api Itali, Eni.Pemotongan itu dibuat pada hari yang sama Gazprom menutup saluran paip gas Nord Stream1 ke Eropah selama 10 hari, secara rasmi untuk tujuan penyelenggaraan, lapor Agensi Berita Itali (ANSA).Jerman, Perancis, serta Kesatuan Eropah (EU) menyuarakan kebimbangan mengenai bekalan gas Rusia akan terhenti sepenuhnya susulan operasi ketenteraannya di Ukraine.Gazprom mengurangkan bekalan gasnya ke Itali kepada 21 juta meter padu, iaitu satu pertiga daripada purata keseluruhan bekalan sejak beberapa hari lepas.Itali mendesak supaya Eropah memperkenalkan harga siling bagi bekalan gas dan Perdana Menteri Mario Draghi berikrar untuk merangka laporan mengenai isu itu supaya dapat dibentangkan di sidang kemuncak EU menjelang akhir September.Pengendali infrastruktur minyak dan gas Snam memaklumkan pada Isnin bahawa bekalan gas kini hanya sekitar 6.1 bilion meter padu atau 64 peratus daripada sasaran mereka.Menteri Peralihan Ekologi Roberto Cingolani berkata pada Isnin bahawa kerajaan sedang berbincang untuk mengadakan kempen  penjimatan gas dan air, yang akan dilancarkan tidak lama lagi.Kerajaan Itali telah bekerja keras untuk menamatkan kebergantungan negara kepada gas Rusia sejak operasi ketenteraan Moscow ke atas Ukraine awal tahun ini, dan menyediakan satu siri perjanjian untuk meningkatkan bekalan dari sumber lain.

(Pemotongan itu dibuat pada hari yang sama Gazprom menutup saluran paip gas Nord Stream1 ke Eropah selama 10 hari, secara rasmi untuk tujuan penyelenggaraan, lapor Agensi Berita Itali (ANSA/AFP)

Gas yang dibekalkan oleh Moscow kepada Itali telah menurun daripada 40 peratus sejak permulaan konflik kepada sekitar 25 peratus pada saat ini, kata sumber baru-baru ini.Kerajaan Itali telah "bertindak pantas" dalam mempelbagaikan sumber dengan menimbangkan pembekal alternatif seperti negara Algeria, Angola, Congo, Libya, Mesir, Israel dan Mozambique, kata Perdana Menteri Mario Draghi baru-baru ini.-BERNAMA


Portugal bergelut tangani kebakaran hutan ketika negara dilanda gelombang haba

(Kira-kira 1.500 anggota bomba telah dikerah untuk memadamkan tiga kebakaran hutan yang marak selama lebih 48 jam di tengah dan utara Portugal, ketika negara itu dilanda gelombang haba/AFP)

OUREM, 11 Julai- Kira-kira 2,800 anggota bomba dikerah memadamkan kebakaran hutan di Portugal, ketika negara itu dilanda gelombang haba yang memaksa kerajaan berada dalam keadaan berjaga-jaga.Kebakaran yang berlaku di beberapa kawasan sejak Khamis lalu memusnahkan sekurang-kurangnya dua rumah dan sekitar 250 lokasi kebakaran dilaporkan pada Jumaat dan Sabtu lalu.Tragedi berlaku ketika fenomena gelombang haba melanda Portugal dengan suhu mencapai lebih 40 darjah Celsius minggu ini dan dijangka meningkat dalam tempoh beberapa hari akan datang.Saintis berkata, cuaca melampau seperti gelombang haba dan kemarau dikaitkan dengan perubahan iklim, malah bencana itu dijangka kerap berlaku, berpanjangan dan lebih buruk pada masa akan datang.Kerajaan Portugal semalam mengeluarkan amaran kecemasan bagi memastikan pasukan penyelamat sentiasa bersedia.Agensi Perlindungan Awam berkata, kira-kira 1,500 anggota bomba berusaha memadamkan kebakaran di Ourem, Pombal dan Carrazeda de Ansiaes."Api merebak kira-kira 50 meter daripada lokasi sebelum ini. Semuanya musnah terbakar," kata pesara, Donzilia Marques dari Travessa de Almogadel.Lebih 700 anggota tentera turut dikerah ke lokasi kebakaran semalam selepas kebakaran memusnahkan kira-kira 1,500 hektar tanaman.

Kebakaran itu juga menyebabkan kira-kira 40 anggota bomba dan orang awam cedera, kebanyakannya mengalami masalah pernafasan dan keletihan.Susulan kebakaran itu, Perdana Menteri, Antonio Costa membatalkan lawatannya ke Mozambique.

((Kebakaran hutan  di salah satu wilayah di Portugal, 10 Julai 2022/AFP)

Kerajaan turut meminta Kesatuan Eropah (EU) menggerakkan mekanisma perlindungan awam bersama membenarkan Portugal mengakses dua kapal terbang pengangkut air yang berpangkalan di Sepanyol."Kami berdepan bencana meteorologi luar jangka," kata Komander Perlindungan Awam Kebangsaan, Andre Fernandes. - AFP


Macau tutup semua kasino, saham menjunam

(Semua kasino di Macau akan ditutup selama seminggu bagi membendung penularan semula/AFP)

HONG KONG, 11 Julai- Saham kasino Macau menjunam apabila bandar China itu memulakan perintah berkurung selama seminggu untuk membendung wabak COVID-19 terburuknya.Hong Kong turut mengumumkan pihaknya sedang mempertimbangkan sistem kod kesihatan mengambil contoh diamalkan tanah besar China bagi menangani penularan wabak berkenaan.Harga saham bagi enam konglomerat hiburan di bandar itu Sands China, Galaxy Entertainment, SJM Holdings, Melco International, MGM China dan Wynn Macau turun antara enam hingga sembilan peratus dalam dagangan pada pagi Isnin.Macau menutup semua kasinonya buat kali pertama dalam tempoh lebih dua tahun pada ketika pihak berkuasa bergelut untuk membendung wabak COVID-19 yang paling teruk di hab perjudian terbesar di dunia itu.Lebih 30 kasino di bandar ini, bersama-sama perniagaan lain yang tidak penting akan ditutup selama seminggu dan orang ramai diarahkan untuk tinggal di rumah.Pihak berkuasa mengumumkan penutupan selama seminggu bermula Isnin selepas merekodkan lebih 1,500 jangkitan dalam tempoh tiga minggu lalu walaupun beberapa pusingan ujian besar-besaran wajib dilakukan terhadap 650,000 penduduk di bandar itu.Semua penduduk diarah tinggal di rumah kecuali untuk keluar membeli barangan keperluan harian tetapi perlu melepasi diuji untuk virus itu.Mereka yang ingkar dan melanggar peraturan berdepan hukuman penjara sehingga dua tahun.Sesetengah perkhidmatan awam dan perniagaan seperti pasar raya dan farmasi dibenarkan terus dibuka, dan hanya orang yang mempunyai kebenaran khas atau kod kesihatan berisiko rendah boleh menggunakan pengangkutan awam.China menggunakan aplikasi kod kesihatan mandatori untuk mengesan pergerakan orang ramai bagi mengekang penularan wabak.Hanya mereka yang mempunyai kod hijau boleh bergerak dengan bebas.Ia adalah sistem yang kini sedang dipertimbangkan oleh kerajaan Hong Kong untuk digunakan, kata menteri kesihatan baharu Lo Chung-mau pada Isnin."Apa yang dipanggil kebebasan kadang-kadang mudah disalahg guna dengan mementingkan diri sendiri.

(Harga saham bagi enam konglomerat hiburan di bandar itu Sands China, Galaxy Entertainment, SJM Holdings, Melco International, MGM China dan Wynn Macau turun antara enam hingga sembilan peratus dalam dagangan pada pagi Isnin/AFP)

"Orang yang dijangkiti tidak sepatutnya mempunyai kebebasan untuk pergi ke mana sahaja mereka mahu dan menjejaskan kesihatan kita." kata Lo kepada radio RTHK.Hab perniagaan itu mula menggunakan model sifar COVID-19 versi yang lebih ringan, didakwa menjadi punca ekonomi bandar berkenaan terjejas.Ketua Eksekutif baharu,John Lee telah berikrar untuk menghapuskan jangkitan dan memulihkan semula hubungan yang terjejas dengan tanah besar dan dunia luar.Untuk melakukan itu, pihak berkuasa mungkin perlu menggunakan lebih banyak pemantauan dan mengamalkan operasi pematuhan standard mengikut cara tanah besar terhadap penduduk.Hong Kong pada masa ini menggunakan aplikasi telefon mudah alih yang kurang ketat berbanding aplikasi di tanah besar, yang menyimpan rekod vaksinasi penduduk dan digunakan untuk mendaftar masuk ke perniagaan tempat awam. -AFP


Populasi penduduk dunia dijangka capai jumlah 8 bilion -PBB

(India dijangka melepasi China sebagai negara berpenduduk paling ramai pada 2023/AFP)

NEW YORK, 10 Julai- Populasi penduduk dunia dijangka mencapai angka lapan bilion pada 15 November depan, kata Pertubuhan Bangsa-Bangsa Bersatu (PBB).Menurut laporan ramalan badan dunia itu lagi, India dijangka melepasi China sebagai negara berpenduduk paling ramai pada 2023.Setiausaha Agung PBB, Antonio Guterres, berkata jumlah penduduk keseluruhan itu menjadi peringatan bahawa semua bertanggungjawab bersama bagi menjaga bumi."Ini harus dijadikan wadah mencermin diri untuk melihat kekurangan yang ada pada kita bagi memenuhi komitmen antara satu sama lain."Ini adalah kesempatan untuk meraikan kepelbagaian, mengiktiraf kemanusiaan dan mengagumi kemajuan dalam kesihatan yang memanjangkan jangka hayat dan secara mendadak mengurangkan kadar kematian ibu serta anak," menurut Guterres.Laporan ramalan dikeluarkan oleh Jabatan Hal Ehwal Sosial dan Ekonomi PBB itu memaklumkan, penduduk dunia tumbuh pada kadar perlahan sejak 1950.

(Populasi penduduk dunia dijangka mencapai angka lapan bilion pada 15 November depan, kata Pertubuhan Bangsa-Bangsa Bersatu (PBB)/REUTERS)

Ia sepatutnya menghampiri angka 8.5 bilion pada 2030 dan 9.7 bilion pada 2050 serta 10.4 bilion pada 2080 sebelum mendatar pada kadar itu sehingga 2100.Menurut laporan itu lagi, walaupun penurunan dalam kadar kelahiran dapat dilihat di beberapa negara membangun, lebih separuh daripada ramalan kenaikan jumlah penduduk dunia dalam dekad akan datang tertumpu di lapan negara.Negara terbabit adalah Congo, Mesir, Ethiopia, India, Nigeria, Pakistan, Filipina dan Tanzania.-AFP


Sekurang-kurangnya 15 maut, peluru berpandu Rusia membedil penempatan awam

(Empat peluru berpandu dilaporkan dilancarkan Rusia. membedil penempatan Pivdenny di selatan Chasiv Yar, kira-kira 30 kilometer dari Donetsk/AFP)

DONETSK, 11 Julai- Sekurang-kurangnya 15 orang terbunuh dan lebih 20 orang lagi dikhuatiri terperangkap selepas roket jenis Uragan Rusia ,membedil blok pangsapuri lima tingkat di wilayah Donetsk Ukraine, kata pegawai tempatan pada Ahad ketika penyelamat bergegas ke tempat kejadian runtuhan.Gabenor Donetsk, Pavlo Kyrylenko berkata, empat peluru berpandu yang dilancarkan Rusia membedil penempatan Pivdenny di selatan Chasiv Yar, kira-kira 30 kilometer dari Donetsk.Serangan berlaku pada Sabtu, 9.17 malam waktu tempatan, Perkhidmatan kecemasan serantau melaporkan 15 kematian sambil menambah bahawa lebih 24 lagi orang dikhuatiri masih berada di bawah runtuhan."Kami berlari ke ruang bawah tanah, terdapat tiga langgar, yang pertama di suatu tempat di dapur."Kami berlari ke arah pintu masuk kedua dan kemudian terus ke ruang bawah tanah. Kami duduk di sana sepanjang malam sehingga pagi."kata seorang penduduk tempatan yang memberikan namanya sebagai Ludmila, bercakap ketika penyelamat mengeluarkan mayat dan membersihkan runtuhan menggunakan kren.Andriy Yermak, ketua kakitangan kepada Presiden Volodymyr Zelenskiy, berkata dalam siaran Telegram bahawa insiden itu adalah satu lagi serangan pengganas, dan Rusia harus dipertanggungjawabkan atas kerosakan itu.

(Anggota penyelamat berusaha mengeluarkan mangsa yang terperangkap dalam runtuhan pangsapuri yang dibedil roket berpandu/REUTERS)

Rusia, yang mengatakan ia sedang menjalankan "operasi ketenteraan khas" untuk memusnahkan Ukraine, menafikan sengaja menyerang orang awam.Wilayah Luhansk dan Donetsk terdiri daripada Donbas, wilayah perindustrian timur Ukraine yang telah menjadi medan perang terbesar di Eropah sejak beberapa generasi. Rusia mahu merampas kawalan Donbas bagi pihak pemisah yang disokongnya.Moscow berkata mengusir tentera Ukraine keluar dari rantau itu adalah penting kepada apa yang dipanggil "operasi ketenteraan khas" untuk memastikan keselamatannya sendiri, serangan yang telah berlangsung selama lebih empat bulan dan yang dikatakan Barat sebagai perang tanpa provokasi.-REUTERS


Mandat operasi bantuan ke Syria tamat, PBB buntu cari penyelesaian

SYRIA, 11 Julai- Operasi bantuan berdepan cabaran susulan mandat Pertubuhan Bangsa-Bangsa Bersatu (PBB) bagi menghantar bantuan kepada penduduk di sini dari Turkiye tamat, semalam.Usaha diplomat memperbaharui perjanjian dengan Rusia sukar apabila Ireland dan Norway gagal mencapai tolak ansur apabila undian Majlis Keselamatan PBB (UNSC) tidak menyebelahi mereka.Menurut Ketua Bantuan PBB Martin Griffiths, penghantaran bantuan seperti makanan, perubatan dan perlindungan menjadi keperluan penting bagi mengekang kematian.Sebelum ini penamatan serupa berlaku pada tahun 2020 apabila mandat berakhir namun berjaya diteruskan pada keesokan harinya.Jumaat lalu, Rusia menggunakan kuasa veto untuk melanjutkan operasi tersebut selama setahun.

Ibu Pejabat PBB di New York / FOTO AFP

Namun gagal dalam usaha memperbaharui mandat untuk tempoh enam bulan yang memerlukan 15 anggota UNSC menerima resolusi baharu tersebut.Timbalan Duta Russia ke PBB, Dmitry Polyanskiy berkata, Rusia tidak berniat menghentikan operasi terbabit, namun mahu ia lebih telus dan berkesan.


Pembunuh Abe uji senjata sebelum lakukan serangan

ANKARA, 11 Julai- Pembunuh Shinzo Abe menguji senjatanya sebelum dia menembak mati bekas perdana menteri Jepun itu, lapor Agensi Anadolu, memetik media tempatan.Penyerang dikenali sebagai Tetsuya Yamagami, 41, berkata dia telah menguji senjata api buatan sendiri di sebuah fasiliti sebagai persediaan sebelum serangan itu, menurut media tempatan NHK pada Ahad.

(Tetsuya Yamagami, suspek pembunuhan bekas Perdana Menteri Jepun, Shinzo Abe / Foto AFP, STR, JIJI PRESS)

Seorang detektif yang menyiasat kejadian itu berkata, Yamagami pada mulanya bercadang untuk menyerang ketua kumpulan keagamaan tertentu tetapi akhirnya menukar fikiran dan mensasarkan Abe.Abe ditembak pada Jumaat ketika sedang berkempen untuk pilihan raya di bandar Nara dan meninggal dunia tidak lama kemudian akibat kecederaan yang dialaminya. -BERNAMA


Subvarian Omicron baharu dikesan

SHANGHAI, 11 Julai- Pihak berkuasa Shanghai mengesan kes COVID-19 membabitkan subvarian baharu, Omicron BA.5.2.1.

Penemuan itu menandakan usaha melawan penularan pandemik itu menerusi dasar 'sifar COVID-19' semakin menjadi kompleks.

Naib Pengarah Suruhanjaya Kesihatan bandar berkenaan, Zhao Dandan, berkata kes yang dikesan di daerah kewangan Pudong pada 8 Julai lalu itu, dikaitkan dengan kes dari luar negara.

Shanghai yang terletak di timur China, keluar daripada arahan sekatan pada awal Jun lalu, yang bertahan selama kira-kira dua bulan, namun meneruskan arahan sekatan yang ketat, menutup bangunan dan kawasan sebaik sahaja rantaian transmisi berpotensi baharu muncul.

"Bandar raya kami baru-baru ini terus melaporkan lebih banyak kes positif penularan tempatan (COVID-19) dan risiko wabak merebak dalam masyarakat kekal sangat tinggi," kata Zhao.

Beliau berkata, penduduk di beberapa daerah utama Shanghai akan menjalani dua pusingan ujian COVID dari 12 hingga 14 Julai, dalam usaha mengawal potensi wabak baharu.

Pusat Pencegahan dan Kawalan Penyakit China memaklumkan, varian Omicron BA.5, yang memacu gelombang baharu jangkitan COVID-19 di luar negara, pertama kali dikesan di China pada 13 Mei lalu melibatkan pesakit lelaki berusia 37 tahun yang tiba di Shanghai dari Uganda.

Varian BA.5 terbukti mempunyai kadar penularan yang lebih cepat dan berupaya lari daripada imun yang lebih baik, kata ahli kumpulan penasihat pakar mengenai pencegahan COVID di bandar itu, Yuan Zhengan.

Bagaimanapun, katanya, vaksinasi masih berkesan untuk mencegah BA.5 daripada menyebabkan penyakit serius atau kematian.

Pada 1 Jun lalu, Shanghai menarik semula perintah sekatan dan membenarkan penduduk bebas meninggalkan rumah, kembali bekerja, menggunakan pengangkutan awam dan memandu kenderaan.

Bagaimanapun, penduduk perlu menjalani ujian COVID-19 dan menunggu keputusan negatif sebelum dibenarkan memasuki kawasan awam. -REUTERS